Elkarlanerako deia egin diote konpartsek Bilboko Udalari - Bilboko Konpartsak - Uriola.eus\nAlde bateko erabakien aurrean elkarlana berreskuratzeko deia egin diote Bilboko Konpartsek gaur Udalari, Arriaga antzokiaren aurrean egindako agerraldian. Iñigo Urkulluk Pedro Sanchezi esanak gogora ekarrita, konpartsek “elkarlana, eta ez inposizioa”, oinarrizko baliotzat dutela berretsi dute. 1980ko edo 1983ko Aste Nagusien artean aukeratzeko eskatu diote konpartsek udal gobernuari, alegia, aldebakarreko inposizioan ala elkarlanean oinarritutako jai-ereduen artean aukeratzeko.\nKonpartsek agerraldia abiatu dute asteartean zendutako Josu Torreren aipamen batekin. “Konpartsakide, pregoilari eta jai-zalea izanik, hutsune handia utziko du Josuk Bilboko konpartsetan, euskal kazetaritzan utziko duen moduan”. Hain zuzen ere, asteartean bertan argitaratutako bere azken zutabean jai herrikoiak izan zituen hizpide Torrek. Aste Nagusiari dagokionez, aurten ez dela “pregoi sakon eta amultsurik entzungo txupina jaurti aurretik Arriagako balkoitik” iradoki zuen, baina harago eroan zuen begirada. Bere ustean, ez du ematen “eznormaltasun honek iraungitze datarik duenik eta jaiekin hasi garenez, zalantzan jarri beharko ote ditugu datorren urtekoak ere”. “Jaizale denon izenean, Gaixoa ni!”, zioen Torrek, DEIAn argitaratutako bere azken zutabean.\n“Gaixoak denok, jai herrikoiak maite eta bizi ditugunok!”, esan dute konpartsek. Izan ere, “aurtengo jaien basamortuaz aparte, ‘normaltasun berriak’ ekarriko digunak” kezkatzen ditu konpartsak, “ez delako oso urrun ibiliko orain arteko normalitatetik,”. Federazioak salatu duenez, joan den martxotik hona, “urak bere bidea egin du: Bilboko Konpartsek eta auzoetako jai batzordeek behin eta berriro frogatu dute elkar zaintzatik, prebentzio-printzipiotik eta osasun neurrietatik abiatuta, bilbotarren esanetara gaudela. Ehunka herritarrek parte hartu dute elkartasun sareetan, eta jarrera horrekin jarraituko dugu, jendea lehentasunezko tokian jartzen”. Pandemiaren aurrean erantzukizun soziala eta zuhurtzia aldarrikatzen duten indar berarekin, Iñigo Urkulluk Pedro Sanchezi esan bezala, “elkarlana, eta ez inposizioa”, oinarrizko baliotzat dutela berretsi dute konpartsek. Hala, Bilboko Konpartsek eta auzoetako jai batzordeek “ziurgabetasun egoeran ere arduraz segitu dugu lanean herri mugimendu gisa, gure onena emateko, 1983ko uholdeetan egin bezala: auzolanean, elkarlanez eta musutruk”, adierazi dute konpartsek.\n1983ko elkarlana ala 1980ko inposizioa\nKonpartsek azaldu dutenez, “Udalak, bere aldetik, 1980an Castañaresek egin bezala, inposizioaren bidea hautatu du, orain arteko elkarlana irudikatzen zuten guneak deuseztatuz, Bilboko Jai Batzorde Mistoarekin egin duen legez. Erakunde horren bilera bakarra egin da, izurritea piztu zenetik, hainbat astez Bilboko Konpartsek eskatu eta eskatu ondoren. Halere, bertan inolako erabakirik hartu utzi barik, alkateak debekatu zuen Aste Nagusia, batzordearen lana eta iritziak kontuan hartu barik. Ondoren, jaien ordez kultur ekitaldi solte batzuk egitea deliberatu zuen Udalak, berriro ere Batzorde Mistoaren iritzia eta are gutxiago onarpena eskatu barik. Azkenik, Batzorde Mistoak eskatutako Udal Jai Arloaren eta Bilboko Konpartsen arteko elkarlana hustu du Udalak, eta Kultura Arlora pasatu du ardura eta aurrekontu dena, Jai Batzorde Mistoari inolako azalpenik eman gabe”.\nUdalak botatako zubiak berreraiki nahian konpartsek “behin eta berriro, elkarlana, parte-hartzea eta jai osasuntsuen defentsa” egin dutela adierazi dute. “Mahai teknikoan ere argi geratu zitzaigun denbora galtzen geundela; halere, proposamen berria egin genion Udalari, bilerak eskatuta Jai eta Kultura zinegotziei, alkateari eta Bilbao Udaren arduradunei. Hainbat asteren ostean, bilera izango da Jai Arloarekin, baina horrela desiratzen badugu ere, zalantzak ditugu baliagarria izango den elkarlana sustatzeko. Guk gure aldarterik onena eroango dugu”, azaldu dute.\nAuzoetako jaiei dagokienez, okerrago dabiltzala salatu dute Bilboko Konpartsek, “Izan ere, auzoetako jaien kasuan, elkarlan instituzional txikienik ere ez da ematen hasieratik. Aurten debekuz debeku ibili dira, Udaleko inor eurekin harremanetan ipini barik”, salatu dute konpartsek.\nDatozen urteei begira “aurrekari kezkagarria” deritzote konpartsek Aste Nagusiaren jai eredua hain modu arinean zalantzan jartzeari. Azaldu dutenez, “bi egoera muturreko bizi izan genituen 1980 eta 1983an. 1980an, herritarren eta konpartsen parte hartzerik gabeko Semana Grande edo Bilboko Jaiak egiten saiatu zen orduko alkatea, herriak onartu ez zuena. 1983an, ordea, elkarlanean aritu ginen, naturak eta zoritxarrak, oraingoan bezala, ekarritako hondamendi baten aurrean. Non gauden, beraz, galdetu nahi genioke Bilboko udalari: 1983an ala 1980an?”, galdetu diote konpartsek Udalari.\n“Poztasunen bat” emateko gogoz\nKonpartsen iritziz “Jai herrikoien eredu parte-hartzailea sustatzeko unea da. Aukerarik badago, gu beti izango gara prest 1983an agertutako jarrera errepikatzeko, Bilbotar denon alde lan egiten baitugu, are gehiago gaur egungo egoeran”. Bilbok “poztasunen bat” behar duela uste dute konpartsek: ”triste beltz eta krudela izan den eta segitzen duen Covid19ko krisiaren eta jada bertan dabilen krisi orokorraren aurrean, enpleguari, merkataritzari, familiei, elkarteei, kulturari, jaiei eta abarri eragiten dabiltzana. Herri honek irribarrea, ilusioa, esperantza, eta festa-desira behar ditu, UCIak bete barik”.\nKonpartsek badakite “ aurten ez dela Aste Nagusia izango”, ez baita posible izango jende multzo handiak batzea. “Baina horrek ez du esan gura kaletik jaia, festa, parte-hartzea eta alaitasuna ezabatu behar ditugunik, horiek denak behar ditugulako”, zehaztu dute konpartsetako eledunek. “Utziz gero, laster emango dugu urritik hona ehunka konpartsakide lantzen gabiltzan eta behin eta berriro osasun-irizpideei moldatu dugun egitarau horren guztiaren berri”, iragarri dute konpartsen federaziotik.


"Atzeratuta bada ere, lagungarria da hil direnei agurrak egitea" - Araba - Alea.eus\n"Atzeratuta bada ere, lagungarria da hil direnei agurrak egitea"\nMirian Biteri 2020-05-16 10:00\nHil Argi elkarteko kide Nere Erkiaga.\nHil Argi elkarteak heriotzaren inguruan, maila guztietan, dagoen tabua apurtu eta gai honetan herritarrak ahalduntzen laguntzea helburu duela azaldu du Nere Erkiagak.\nDenbora gutxi darama martxan Hil Argi elkarteak. Heriotzaren inguruan aholkularitza emateko asmoa du hainbat esparrutan: besteak beste, heriotzaren inguruko omenaldi edota agurrak egiteko baliabideak eta herrietan gai horren gainean sortzen diren taldeen antolaketarako aholkuak eskaintzen ditu. Guzti horretaz eta koronabirusaren krisiak eragindako egoera berriaz hitz egin du Nere Erkiaga kideak.\nHeriotzaren inguruko ezagutzan sakontzea bilatzen du, tabuak maila guztietan apurtzeko. Gizarte mailako elkarte baten ekintza bat da, heriotzaren aurrean beldurra edo ezjakintasuna murrizteko informazioa helarazten duena.\nKoronabirusak hankaz gora jarri du elkartearen ohiko jarduera, ezta?\nHala da. Esku artean hainbat proiektu genituen eta koronabirusarekin horiek alde batera utzi eta egoera berriari erantzuteko informazioa atera dugu; hain justu ere, hildakoei agurrak egitearen garrantzia zabaldu nahi dugu. Askotan, gaur egun, uste da agurra erlijio batek edo kanpora begira sortutako jarduera bat dela. Eta hori ez da horrela. Hileta edo heriotza agurrek ez dute zerikusirik erlijioarekin, hauek erabiltzen badituzte ere. Agurra behar humano bat da: batetik, laguntzen du hil denaren bizitza zeinen garrantzitsua izan den erakusten edo, behintzat, partekatzen; eta, bestetik, norberaren emozioak bideratzeko aukera ematen du. Agurra taldean eginda, gainera, babesa sortzen da eta heriotzaren errealitatea barneratzen laguntzen du. Hau esanda, gure mezua argia da: koronabirusak horrenbeste heriotza eragin dituen garai honetan, agurretan jar dezagun arreta.\nEgoera honetan agurren gaineko hiru proposamen zabaldu dituzue. Zeintzuk?\nAgur intimoak egokiak dira dira; agur intimoak dira hil den pertsonaren hurbilenekoen artean etxean egindakoa.\nBatetik, zabaldu nahi dugu agur intimoak egokiak direla; agur intimoak dira hil den pertsonaren hurbilenekoen artean etxean egindakoa. Maite den pertsonaren heriotza gertatu eta orain arteko isolamendu egoeragatik bildu ezin direnak teknologia bidez "elkartu", eta hildakoari maitasuna eta esker ona adierazi diezaiokete. Hil Argi elkartetik aholkuak emango dizkiogu horrelako agur bat egin nahi duenari, lagungarria izan daitekeen materiala dugu prest.\nBigarrenik, ohikoak diren hiletak daude, ezta?\nBai, isolamendua bukatu ondoren egiteko agur sozialak daude. Covid-19ak agur hauek atzeratu beharra ekarri du, baina egin egiteko proposatu nahi dugu, agurrek bete dezaketen funtzioagatik. Orain arte gure herrietako elizetan egin dira hiletak eta denok ezagutu izan dugu gutxi gorabehera agurra egiteko modua edo gidoia. Gaur egun, ohikoa da hileta zerbitzuek dituzten lekuetan agurra antolatzea. Baina lekua txikiegia delako edo bestelako agurra egin nahi delako, agur soziala antolatzeko baliabideak bilatu egin behar dira. Bildutako eredu batzuetatik, lagungarriak izan daitezkeen ohar orokorrak proposatzen ditugu.\nHileta beren kabuz antolatu behar duten horiei begira, zeintzuk dira kontuan hartu beharreko aholku orokor horiek?\nBatetik, hiletaren denbora dago. Hil den pertsona duintasunez eta humanitate guztiarekin agurtzeko behar den denbora ondo zaindu behar da, laburregia edota luzeegia ez izateko: komeni da 20 minutu baino gutxiago ez izatea, eta 60 baino gehiago ez luzatzea. Bestetik, garrantzitsua da agurra bideratuko duen pertsona bat egotea; besteak beste, gidoia egokitu, leku fisikoa antolatu, parte-hartzaileak bideratuko dituena. Bestalde, guretzako inportantea da agurrak antolatzerakoan, hizkuntza sinbolikoek eta kultura sorkuntzek duten potentziala. Argazkiak, loreak, kandelak, hitza eta isiltasuna bezalako hizkuntza sinbolikoek erlijioek erabili dutena da, baina ez da beraiena bakarrik, hizkuntza humanoa baita. Gizarte mailan berreskuratu eta erabiltzea proposatzen dugu. Kantua, musika, bertsoa edo dantza moduko kultura sorkuntzak, berriz, aisialdi hutsa baino harago doaz; hil den pertsonaren bizitzaren esanahiak osatzeko modu bezala erabiltzearen alde gaude.\nProposamenekin amaitzeko, herri mailan egiteko omenaldia da hirugarren aukera...\nUdalak, ekimen instituzionaletatik alde eginda, herriko taldeak bideratu ditzake horrelakoen antolaketan.\nGure ustez, herritarrek antolatutako omenaldi txikia egitea ondo egongo litzateke, isolamendu egoeran hil diren guztiengatik, eta ez bakarrik koronabirusagatik. Heriotza hauen humanizazioan egin daitekeen lana onuragarria izango da bai doluan diren herritarrentzat eta baita beste herritar guztientzako ere, elkartasuna adierazteko modua izan daitekeelako. Udalak, ekimen instituzionaletatik alde eginda, herriko taldeak bideratu ditzake horrelakoen antolaketan. Herritarrek herritarrentzako egindako omenaldiak dira azken hauek.\nNola egiten du lan Hil Argi elkarteak?\nElkarte txikia gara. Talde bat dugu Bertso-ipuin bat zuretzat proiektuan. Beste talde bat dago koronabirusaren inguruan agurren konturako informazioa biltzen eta antolatzen ari dena. Eta etorkizun laburrera begira, agurren inguruko informazioa sendotzen lagunduko duen talde bat nahi dugu indartu. Gaur egun ditugun baliabideekin, aholkuak ematen ditugu herrian herritarren talde bat sortzeko asmoa dutenei, heriotzaren inguruan hitzaldiak egiteko, agurrak antolatzeko lekuak bilatzeko edo dena delakoa prestatzeko; aholku horiek bakoitzaren eta herriaren ezaugarrietara daude egokituta. Bestalde, ez da esan behar elkartearen ateak zabalik daudela parte hartu nahi duen orori.\nZer da Bertso-ipuin bat zuretzat proiektua?\nZaintza aringarrietan dauden haurrarentzat bereziki sortutako bizitza-kantu bat eskaintzen dugu, umeari berari eta familiari galdetutako elementuen bidez sortuz. Bertso-ipuinaren bidez haurra erdigunean jarri eta garrantzitsua dela adierazteko modu bat eskaini nahi dugu, berarentzat bereziki egindako kantuarekin.


Osasuna, Bigarren Mailako txapeldun | Kirola | Berria\nKordoba 2-3 Osasuna\nMarkagailuak adierazten duen baino errazago gainditu zuen Osasunak Kordoba, eta igoeraren ondoren, matematikoki lortu du dagoeneko Bigarren Mailako lehen postuan amaitzea.\nOsasunako jokalariak, artxiboko argazkian. Villar López/EFE\nOrdu laurdena igarotzerako bideratuta zuen Osasunak Kordobaren aurkako partida. Xiscok eta Brandonek gol bana sartu ondoren, 0-2 jarri ziren aurretik gorritxoak. Helbururik handiena lortua zuten Jagoba Arrasateren jokalariek: datorren denboraldian Lehen Mailan jokatzea. Orain, ordea, beste balentria bat ere lortu du Osasunak: Bigarren Mailako txapeldun amaituko du aurtengoa.\nLasai jokatu zuten gorritxoek, baloia ondo mugituz. Buruz egin zuen lehen gola Xiscok, eta Brandoni egindako penalti argia adierazi zuen epaileak hamar bat minuturen bueltan. Barrura jaurti zuen Brandonek, bi goleko aldearekin iritsi ziren atsedenaldira. Bigarren zatia hasi, eta hirugarrena egin zuen Luis Pereak, Nacho Vidalen erdiraketa buruz jota. Hortik aurrera, Kordobako jokalariak saiatu ziren markagailuari buelta ematen, baina estuasun handirik gabe iritsi ziren partidaren amaierara Arrasaterenak.\nAlfarok eta Piovaccarik egin zituzten etxekoen bi golak, baina ezin izan zuten markagailua berdindu. Hiru puntuak eskuratuta, matematikoki, Osasuna da Espainiako Ligako Bigarren Mailako txapelduna.\nAurreko denboraldiko arantza kendu, eta onenen artean egon nahi du berriro Mikel Aristi txirrindulariak. «Zaila» izango dela jakin arren, sasoiari ondo ekin diola adierazi du.\nPizgarri izan dakioke\nBilbo Basketek Pinacar Karsiyakaren aurka irabazi behar du gaur, Txapeldunen Ligan jarraitzeko. Rousselle kapitaina baikor dago\nOsasunak Espainiako Kopako final-laurdenak begiz joak ditu\nNafarroako taldeak Almerian jokatuko du gaur. Bolada txarra eten izana akuilu izatea nahi dute gorritxoek.\nRealak amaitu du sasoi honetako kopako bidea, Betisen aurka galdu ondotik\nTxuri-urdinak irabazten hasi diren arren, markagailua irauli du Manuel Pellegriniren taldeak. Mateu Lahoz epaileak Illarramendi eta Sanabria kaleratu ondotik, hamar jokalarirekin amaitu dute bi taldeek. Carlos Fernadezek lehen minutuak jokatu ditu donostiarrekin.\n«Tristura, pena eta amorrua»


Ikastetxeetara heldu da Ingo Xonau! egitasmoa - Oñati - Goiena.eus\nIkastetxeetara heldu da Ingo Xonau! egitasmoa\nOihana Elortza Gorostiza 2021-01-15 17:04\nIngo Xonau! egitasmoaren erronka berria da gazteek ere toka edo noka erabiltzea, eta ahozko ariketak proposatu ditu ikastetxeetan ikasleekin lantzeko. Euskarako ordu barruan egingo dituzte praktikaldi horiek, astean behin, hamabost minutuz.\nIkastetxeetara heldu da orain Oñatiko Ingo Xonau! egitasmoa eta hitanoa lantzen hasiko dira herriko ikastetxeetan. Hitanoa gazteen artean erabiltzea da Ingo Xonau! egitasmoaren erronka berria, eta, hori bultzatzeko, programa bat landu dute herriko hiru ikastetxeendako. Urte hasieran banatu dute materiala DBH-4ko eta batxilergoko bigarren maila arteko ikasleen artean, eta hitanoaren erabilera lantzen hasiko dira orain eskola orduetan. Hainbat herritarren testigantzekin egindako dokumentala ere erakutsiko diete ikasleei, hitanoaren erabilera nolakoa izan den eta galeraren zergatiak zeintzuk izan daitezkeen jakiteko.\nEgitasmoko arduradun Idoia Etxeberriaren eskutik jaso dute proposamena ikastetxeetan: Hitanoa praktikatzea, eta batez ere emakumeen artekoa, da helburua. 30 bat egoera edo ahozko ariketa planteatu dituzte erabileran trebatzeko. Gazteak elkarren artean hitz egiten jartzeko egoerak edo jolasak, dira, adibidez, proposamenetako batzuk. Eta saiatu dira ariketa gehienetan neskak sartzen; mutilen artekoa hedatuagoa dago, eta nesken artekoa, noka, bultzatu gura da.\nHitanoaren lanketa hau urtarrilean hasi eta ikasturte osoan egingo dute. Euskara ikasgaia dutenetan egingo dituzte ahozko praktika horiek, astean behin, hamabost minutuz. Ikasleak prest daude ikasteko eta erabiltzeko. Hiru urteko plangintza da.


Lurralde barruko mugikortasuna baimentzea aztertuko du LABIk, ostiralean\nLurralde barruko mugikortasuna baimentzea aztertuko du LABIk, ostiraleko bileran\nJonan Fernandezen iritziz, ez da "irekiera handiak" egiteko garaia. LABIren batzorde teknikoak ostegunean egingo du batzarra, LABIren aholku batzordearen bezperan.\nErtzaintzaren errepide kontrola Iurretan. Artxiboko argazkia: EFE\nHobekuntzak 'mantsotzen' jarraitzen badu neurriak hartuko dituztela esan du Sagarduik\nJoera moteldu egin da Euskadin, 366 positibo berri atzeman baitituzte\nEuskal Autonomia Erkidegoko (EAE) udalerrien itxiera perimetrala altxatzea eta lurralde bakoitzaren barruan mugikortasuna baimentzea izango du aztergai LABIren batzorde teknikoak ostiraleko bileran. "Baloratuko den neurria da, eta alda liteke", azaldu du gaur Jonan Fernandez LABIren batzorde teknikoko koordinatzaileak.\nLABIren batzorde teknikoa ostegunean batzartuko da pandemiaren bilakaera aztertzeko eta, ondoren, bere proposamena igorriko dio ostiralean elkartuko den LABIren aholku batzordeari.\nOnda Vasca irrati kateari eskainitako elkarrizketan Jonan Fernandezek adierazi duenez, EAE "impasse" egoera batean dago eta, ondorioz, "ez dago abentura gehiegitarako aukerarik".\nDena dela, Jonan Fernandezek onartu duenez "azken astean egoera epidemiologikoak bilakaera ona izan du", izan ere, 400 puntutan jaitsi da intzidentzia metatua, 650tik 250era.\nHala ere, Jonan Fernandezek esan du "ziurgabetasun handia" dela birusak datozen bi edo hiru astetan izan dezakeen bilakaerari dagokionez. "Intzidentzia-tasak behera egiten jarraituko balu, nahiz eta poliki izan, interesgarria litzateke, baina ez dakigu ziur", berretsi du.\nHori guztia dela eta, ez dela "irekitze handiak" egiteko garaia uste du Fernandezek. Ildo horretan, ez du "aldaketa edo ezusteko handirik" espero ostiralean. Dena den, "doikuntzaren bat" egin daitekeela aitortu du.\nLABI teknikoaren txostenaren zain, murrizketak altxatzeko "asmoa" dagoela dio Erkorekak\nJosu Erkoreka Eusko Jaurlaritzako lehen lehendakariorde eta Segurtasun sailburuaren hitzetan, egun indarrean dauden neurri murriztaileetako batzuk altxatzeko asmoa badago ere, LABIren batzorde teknikoak egingo duen txostenaren zain dago LABIren aholku batzordea.\nEuskadi Irratian egin dioten elkarrizketak, Erkorekak aurreratu du indarrean dauden murrizketen inguruan erabakirik hartu aurretik LABI teknikoak egiten duen "irakurketa" kontuan hartuko dutela, irakurketa hori "erabakigarria" baita "erabaki bat edo beste hartzeko".\nLABI bilera zuzenean


Garagardoa, elurra, hutsuneak, oihartzunak… | Sareinak\n← Beatriz Preciadoren harira Argia aldizkarian\nFeminismo marxista eta sozialista →\nAgirrek, lehenengo ipuinarekin, liburuan etorriko denaren ildo nagusia edota gai orokorra parafraseatzen du: falta zaiguna. Bizitza honetan, eta mendebaldeaz ari naiz, dena izanda ere beti dugu zerbait faltan, eta horri sua deitu dio Agirrek. Parabola hori erditzeko, Katixak bi neska eraman ditu ibilgailu-hilerri batera, eremu ezin abandonatuago eta zatarragora, debeku guztien gainetik estreinakoz zigarro bat erretzeko. Bizitzaren edo gurasoen debeku txikiei gailendu eta askatasun-une bat bere osotasunean gozatu behar, eta orduan ere zerbait falta; plazerari, erretzeari, askatasunari… osotasuna emango diona: metxeroa, kandela, sua, indarra, konbentzioak hausteko sorburua. Nahi duzuena. Eta hortik aurrera, hutsuneena konstante bat da liburuan zehar. Bikote-harremanetako hutsuneak batez ere, konbentzioetatik eraikitako harremanez ari baitzaigu Agirre liburuan. Bestela ezin, gainera, harremanak eta sortzen ditugun familia-eredu guztiak ere konbentziozkoak baitira. Denetan, inplizituki bada ere, behin-behineko hitzarmena sinatzen dugu eta, zoritxarrez, kontratu hori ez da urteetan berritzen, bere horretan jarraitzen du, eta amaitu egiten da. Eta kontratu inplizitu horietan maiz testuinguruak agintzen du. Mila gauza egiten ditugu testuinguruak ondo edo gaizki ikusten duelako: gizarteak, gurasoek, lagunek… Eta testuinguruaz ari naizenean, oihartzunak, entzundakoak, ikasitakoak, ikusitakoak aipatu nahi ditut. Azken hori ondo islatzen da Festa gonbidatuak ipuinean. Horrekin esan nahi dudana da, Agirrek, edozein bikote edo familia gune dela ere, konbentzioen araudi zorrotza markatzen duela. Esango nuke, ipuin-bilduma honetan dagoen ipuinik lortuenetakoa dela Festa gonbidatuak. Batetik, hutsuneez, gaizki-ulertuez, belaunaldi-arazoez, gai lesbiko berri bezain ukiezinaz idaztera ausartu delako. Hutsuneak muturrera eramateak ere baditu bere arriskuak, ordea, eta Hirugarrenez Asier ipuinean, horrekin jokatuz jauzi handiegia egin eta protagonista homosexuala heterosexual bihurtzen digu, azken kolpea lortzeko. Bukaerak badu indarra, baina sinesgarritasuna erabat galtzen du.\nHala ere, esango nuke adinean aurrera joanak garenok bizitu izan ditugula Agirreren ipuinak. Une bati erantzunez egin ditugula bikoteak, gure bikotekidea ia ezagutu ere ez dugula, eta hautsi beharrean aurkitu izan garela. Baita Asierren kasuan ere, itsumustuan, maite zenuen zure betiko lagun-mina, —apaiza zena— sotanak utzi eta beste batekin ezkontzen zenean.


Pala atomiko - Wikipedia, entziklopedia askea.\nPala atomikoa palaz jokatzeko Faustino Santiago Urkidi Lamikiz bilbotarrak asmatutako instrumentua izan zen.\nPalak egiteko zur onena pago zura da, aski gogorra baita, baina ez hauskorra. Antzina, palari puska bat higatu eta beste zur gogorrago baten (gerezi zura, kasurako) puska eransteko asmakuntza izan zen, pala atomikoa deiturikoa, hain zuzen, baina baztertu zen ideia pilota kontrolpetik erraz ateratzen zelako, arrisku handiak sortuz.\nProfesionaletan lehenengoz Euskalduna pilotalekuan erabili zuten, Gallartako Txikitoa eta Madariagak Arrigorriaga II eta Ermuaren aurka jokatu zuten partidan. Espainiako Pilota Federazioak 1957an debekatu zuen, 1956ko martxoan Madrilgo Recoletos pilotalekuan Luis Zenotz Alsua, Alsua II.a, hil eta gero pilotakada bat buruan jaso ondoren.\n↑ «Un pelotari muere en plena Recoletos» ABC 1956-03-28.\nArtikulu hau Kirolari buruzko zirriborroa da. Wikipedia lagun dezakezu edukia osatuz.\nEuskal Herriko asmakizunak\nOrriaren azken aldaketa: 13 iraila 2021, 10:17.


Arabeskoak | Gizapedia\nArabeskoa horma edo beste azalera baten gainean landu edo marraztutako motibo geometriko, lore, hosto eta filigranaz apainduriko lerroak dira, modu bihurrian nahasturik eta maiz patroi bati jarraiki. Arkitektura musulmaneko ohiko apaindura izan arren, eta hortik arabesko hitza, arte greko-erromatarretik eratorritako artelan mota da. Mendebaldeko artean Berpizkundean berreskuraturiko apaindura izan zen.\nSinkretismoa sistema edo erakunde kultural batek beste kulturetatik jaso eta haiekin partekatzen dituen sinesmen, balio eta elementu kultural ezberdinen multzoa da. Sinkretismoaz sortutako ideia, sinesmen eta praktika horiek…


Atxilotua bikotekideari eta esku hartu zuten udaltzainetako bati eraso egiteagatik « Prentsa oharrak\nAtxilotua bikotekideari eta esku hartu zuten udaltzainetako bati eraso egiteagatik\nKategoriak: Udaltzaingoaren eta suhiltzaileen jakinarazpenak — Etiketak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 18 iraila 2020 13:31\nUdaltzaingoak gauerdian 35 urteko gizonezko bat atxilotu du genero-indarkeriako, desobedientziako eta autoritate-agenteen aurkako erresistentzia larriko delituen ustezko egilea izateagatik. Gainera, eraso haien ondorioz, udaltzainetako bati lesioak eragin dizkio.\nGizonezkoak Koroatzearen auzoko atari batean sortutako eztabaidan ustez bikotekideari eraso egin dio. Atxilotzeko unean, erresistentzia handia agertu du eta, borroka horretan, udaltzain bat besoan zauritu du.\nBiktima ospitale batera eraman dute lesioak azter ziezazkien. Gauza bera gertatu da zauritutako poliziarekin. Atxilotua gaur geratuko da epailearen esku.\nUdaltzainen aurkako atentatua\nUdaltzainek atzo 46 urteko gizonezkoa atxilotu zuten autoritate-agenteen aurkako atentatuaren ustezko delitua egiteagatik.\nGuztia 18:30 inguruan gertatu zen, Andagoia plazan. Itxuraz, gizonezkoak hainbat pertsonari mehatxu egin zien eta jokabide oldarkorra izan zuen. Udaltzainak hura identifikatzen saiatu zirenean, haietako bat iraindu, mehatxatu eta eraso egiten saiatu zen; ondorioz, atxilotu egin zuten.\nBorroka eta bi zauritu\nUdaltzainek, bestalde, 31 urteko gizonezko bat atxilotu zuten atzo beste gizon bati lesioak eragiteagatik. Itxuraz, ustez patinete elektrikoa lapurtu izanagatik eztabaida izan zuen beste gizonezkoarekin.\nBiak liskarrean hasi eta elkarri eraso egin zien: atxilotuak besteari lesioak eragin zizkion eta Txagorritxu ospitalera eraman behar izan zuten. Arreta jaso ostean, Agirrelandara joan zen ikertu gisa.\nAzken orduotan, suhiltzaileek basoko bi sute itzali behar izan dituzte. Lehenengoa atzo gertatu zen, N-240 errepidean, furgoneta batek su hartu ostean. Sutearen bukaerari eraso egin ostean, Bizkaiko suhiltzaileekin batera egin zuten lan zonaldea freskatzeko.\nBigarren esku-hartzea bart gaueko gauerdian izan da Aramaion, A-3620 errepidearen ertzean. Bertan, sua bizkor zabaldu da mendian haizea zela eta. Arabako eta Gipuzkoako suhiltzaileekin batera itzali dute sua eta PSISZeko langileak goizeko 04:00ak baino geroxeago itzuli dira parkera.


Frai Bartolome: Euskal Errijetako olgeeta ta dantzeen neurrizko gatz-ozpinduba\nEuskal Errijetako olgeeta ta dantzeen neurrizko gatz-ozpinduba\nEUSKAL-ERRIJETAKO OLGEETA TA DANTZEEN NEURRIZKO-GATZ-OZPINDUBA...\nJESUKRISTO GEURE JAUN\nBertsio elektroniko honen jatorria: Bizkaiko Foru Aldundia: Idazlan guztiak, Frai Bartolome Santa Teresa (Julen Urkizaren eta Luis Baraiazarraren edizioa), Euskaltzaindia / Bizkaiko Foru Aldundia, 2000\nPlazeetan gizon ta emakume naaste egiten dirian dantzaak, abemarijetan tanbolina isilduta amaituten dirianak, Euskal-errijetan usetan dirian moduban, pekatu mortaleko okasinoe urrekuak dira.\n§. I. Plazako piestarako jentia zelan presteetan dan.\n§. II. Plazako piestia zelan egiten dan.\n§. III. Eskritura Sagradubak ta Eleisiaren Gurasuak naasteko dantzaak gaiti dinuena.\n§. IV. Teolojija sagradubaren erakuslaak ta errazoiak eurak gaiti dinuena.\nPlaza-piestarako jentia zelan presteetan dan.\nEz da asko aobetian esatia: plazako naasteko dantzaak, abemarijetan geratuten dirianak, tanbolina isilduta, useetan dirian moduban edo egiten dirian moduban, pekatu mortaleko okasinoe urrekuak diriala, errazoiagaz probeetan ez bada. Onetarako popuerzakua da examinetia: zelan useetan dirian edo egiten dirian, ta Espiritu Santubak, Eleisiaren Gurasuak, erakuslaak ta errazoiak eurak gaiti zer dinuen; ta despeidaan dantzarijen errazoiak ze entzute mereziduten dabeen. Au eginagaz urtengo dau berekautan legez goijan imini dan amaijak edo konklusinoiak, nire eritxijan. Errazoe argijagua ta jakiturija altubagua daukeenak ezautuko dabee, ondo ataria dan edo ez. Amaijari duda guztia, edo aituten oi ditubeen atxakijaak kenduteko, esaten da: Plazaan argitan tanbolinagaz egiten dirian naasteko dantzaak, abemarijetan tanbolina isilduta geratuten dirianak, Bizkaijan ta euskal-errijetan useetan ta egiten dirian moduban, diriala eurenez pekatu mortaleko okasinoe urrekuak. Bardin esaten da beste modu baten: Dantzan egitia berez pekatu izan ez arren, euskal-errijetako piesteetan egiten dan moduban, pekatu dala. Nai beste modu baten: Jazo oi danez, pekatu mortalaren beian daukeela kristinaubak obligazinoia, esan dirian dantzeetati apartetako. Edo beste baten: Al daijan guztian, esan dan piesta dantzara juateko borondate presta ta gogua ezauberaz daukanak, ta juan ezin dalako peniagaz geratuten danak, okasinoe atan sartutia konsentiduten dabenian, egiten dabela pekatu. Despeida edo konklusinoe oneek guztiok batera joten dabee, edozeinek dakusen legez. Gogoratu daigun, bada, zelan jentia presteetan dan euskal-errijetan piestarako, ta gero zelan egiten dirian.\nOnetarako zurtu belaarrijak, argitu begijak, ta ezautu zeuben pekaturik geijenen erne lekuba. Plazako dantzara duazanak, luxurijaren suba garretan eukiteko geirik presteenak batuten ditubee eureetara. Edadia, edana, jantzija, nasaitasuna ta estaduba.\nI. Edadia. Plazaan tanbolinagaz dantzan egiten dabeenak, bai gizonak ta bai emakumiak, amazortzi urteti berrogeta amarrekuak dira. Egon leitekez gaztiaguak ta zaarraguak bere; baina gitxi. Plazako piestia darabilleenak, dira, esan dan edadekuak. Mundu guztiak daki, edade atan ze zeregin ta lan andija dan, ixiokija subari urreratu bagarik bere, luxurijaren tentazinoiak goitutia. Ete dira dantzaari oneek Sanson baino senduago? Dabid baino santubago? Salomon baino jakitunago? Areek okasinoe txikijaguan jausi zirian.\nII. Edana. Piestara duazanak, piestia erdiz erdi daneko, trago bat edanda dagoz; bai gizonezkuak, ta bai emakumiak. Ez dinot ordituta dagozala, ezbada ardaua edaateko eria guztiak edo geijeenak euki dabeela. Geijenak edo guztiak gitxi edo asko edan dabeela. Ta areetati askok biar leukeen baino geijago bere bai. Eurak esan oi dabeen legez: Ya puska bat ardauak alegeretuta. Mundu guztiak daki, bada, ardao puska bat edanak, ta endamas zerbait geijago edanak, errazoia illundu, gogua alegeretu, odola berotu ta luxurijaren suba biztu eragiten dabena. Ta endamas gitxitan edaaten dabenari.\n(...) III. Jantzija. Plazako piestara eruaten dan jantzija da ainbat ederreena ta edertuen iminija. Ainbat onduen buruti biatzera apainduta, moduztauta, garbituta, orraztuta, al dagijanak larrosia, kabelinia, ispliguba, edo beste bedar usain gozoko bat buruban, paparrian edo eskuban dabeela, juaten dira plaza piestara, bai gizonak ta bai mutillak, bai andraak ta bai neskaak.\nDinot, neskaak, ezkondubagako emakumiak gaiti, neskatillaak ez esatiarren. Bada, neskatilliaren izenak, guztiak ondo dakijeen legez, beragaz dauka errespetua, modestija, onestidadia ta lotsoorra izatia. Ta modu atan piestarik piestara ta dantzarik dantza gizon esku artian likinduta dabilzan emakume ezkondu bagakuak, ez daukeen legez ez lotsarik, ez modestijarik, ez onestidaderik, ezin emon legijue egiijazko errazoian neskatilliaren izen ondrauba, ezbada neskiaren izena. Ez jako beliari usua esaten, ezbada belia.\nDinot, bada, piestara duazan guztiak diriala ainbat onduen apaindubak; guztiak bakotxari ta bakotxak guztiai ondo begiratu dagijuen, eretxi dagijuen ta amau dagijezan. Au autor ez daben dantzaaririk ez dago piestaan, egija esan gura dabenian. Ta ez da gauza jakina, plazako apaindurijak ta gorputza ondo prestaubak luxurijari sarri dei egiten deutsana, ta su geijago emoten deutsana?\nEz da orain ezer esaten arako, edo bularrak berarijaz jasota, edo armatuta, edo paparra agirijan, edo besuak bilosik, edo bilosik baino ez asko obeto daroiezan neska edo andraak gaiti. Dirianak diriala, koru loijagokuak dira oneek.\nIV. Nasaitasuna. Dantziari ta piestiari jarraituten deutseenak, beste mandamentubak bere ardura gitxigaz austen ditubeenak. Konzienzija nasaikuak. Begiratu errazoe onetan. Orrako plazako piestetara uts egiten ez dabeenak, dinot, diriala pekatubaren bildur gitxi daukeenak. Bidao bat edo juramentu bat alperrik egitia; meza bat ondo entzuten ez jakitia; erdi entzunian edo ondo entzun bagarik geratutia; jaijegun santubetan jokuan, tabernaan, dantzan edo errietaan egunik geijena ta gau zati bat iragotia; umiai aziera galduba emotia; gurasuak gaiti gura dabeena umiak egitia; justizijari ta kura jaunai lotsarik ez artutia; inori ezer ez parkatutia; edozein gaiti deungaro esatia; urtian bein, edo birritan, ta orduban zelanbait baño ez konpeseetia; sarrijago konpeseetan dirianai, Eleisako zeregin santubetara juaten dirianai, ta, eurak legez, nasai ez dirianai, barre ta burla egitia; Jaungoikuaren berbia edo sermoeetan esaten dana, txanzatzat ta barregeitzat artutia; berbeetan ta egitadeetan, elduten dirian leku guztian, berdetasuna ta indezenzija erakustia... Nasaitasun au guztiau, dinot, edo, obeto esateko, pekatuteki au guztiau ez eskrupulutzat, ez konpesakizuntzat bere artuten ez ditubeenak, dira, plazaan piestia egiten dabeenak.\nV. Estaduba. Juaten dirianetati, geijeenak dira libriak. Ezin ukatu legi, arrisku geijago daukeena edade atako persona libriak, bai gizonezkuak ta bai emakumiak, arimako ta gorputzeko onestidadia galduteko. Egija da, gizon ezkondu batzuk bere bagoz, zaartuta, buruba urdinduta euki arren, gaztiak baisen berdiak. Areek bere inundi al badagijee, piestaan izango dira. Ta parian iragoten dan neska bati, geijago ezin badabee, makiliaren puntiagaz bada bere, zabalduko deutsee luxurijaren atsa, sarritan ikusten dan legez. Emakume ezkondubak bere bagoz, inoren upako ardaua edaaten dabeenak, askoren karinuari bijotzian leku emoten deutseenak, ta zaartzan, besterik ezinda, ezkontzagintziari emoten deutseenak. Areek bere, oina jaso al badagijee, an izango dira piestaan begi zolijakin. Berbeeta onetan ezer geituta ez daguana, piesta zale guztiak dakijee. Ta egija esateko lekuban, au ta geijago eurak autor dabee.\nEmeti ateraten da kontuba, ume kondo batzuk apartau ezkero, beste plazara piestia egitera batuten dan jentia, dala, luxurijazko gauza loijai inos gogua illundu ez deutseenak. Kastidadia galduteko tentazinoe bat Jaungoikua gaiti bakarrik goitutia zer dan ondo ez dakijeenak. Desonestidadeko eskolaan atzijak ta ibilijak; edo atarako presteetan dirianak, bai ezkondubak ta bai alargunak, bai mutillak ta bai neskaak ta bai beste estadukorik badago bere.\nEgijazko examina onetati ezaututen da argiro: Piestara duazanak, diriala, luxurijaren surik geijeen daukeenak edadiaren parteti. Luxurijazko gauzeetara gogua geijen konbideetan dabeenak apaindurijaren parteti. Kastidadia galdubak penarik gitxien emoten deutseenak, konzienzija nasaijaren parteti. Ta kondezinoa berdekuak, estadubaren parteti.\nBegoz, bada, orain puska baten plazaan tanbolinagaz, esan dan moduko eun, berreun, laudeun, edo geijago gizon ta emakume, sartueraan trago bat artuten, edo alkarri karinozko ezauberia emoten, beste plazako dantziari ta piestiari berez legez, darraikozan gauza batzuk gogoratuten ditugun artian.\nPiesta zaleentzat ez dago piesta eguna baino priesakuagorik. Orduban dira, goix parteti etxe biarrak gaztiak egitia. Egun atako ta askotan bijamoneko ganadu jaatekua etxera batutia. Painueluak jaboneetia, almidootutia; oinerako ta gorputzerako jantzijari puntubak artutia, kaeleetia... Guztia da priesia piesta eguna, arrastegijan piestara juatia gaiti. Ta geijenian (ta endamas baseerrijetan) aginduten deutsee gurasuak eta ugazabak gaztiai piestara, jai osua izan arren, onako ta alako zereginak eginda andi aurrera, gura badabee. Piesta zaliak egun atan, mezatan eleisaan egon arren, mezarik entzun ez dabeela sinistu ginai, juzgu gaistorik egin bagarik, gogua beste ardureetan euki dabeelako. Itandu bekijue ondo ta eurak esango dabee.\nAsko juaten dira piestara, gurasuak nai ez dabeela. Beste asko, aita edo ama eurai bidaoka dagozala. Beste asko, etxekuak (endamas aitak) ez dakijeela, ixilik egindako jantzijagaz. Nundi eta zelan oi dirian piestarako jantzijak eta galaak emakume askoren soinian, sobre daki mundubak. Bada, gauza jakina da, guraso ta ume askoren arteko bake txaarrak, asarriak, bidauak ta, eurak esan oi dabeen legeez, inpernukuen bitzitzia etxian diriala piesta madarikatubak gaiti. Gurasuak umiai nai dabeen piesteetan ta nai dabeen lagunakin, gau ta egun ibilten isteen ez deutseelako. Ta gura leukeen soina egiten ez deutseelako. Ez dira gauza onek aaztu biar, piestako dantzeen gainian berba egiteko.\nBeste asko juaten dira gurasuen borondatiagaz ta etxian egindako jantzijagaz. Baina alako gurasuak, eurak bere piestarik piestara ibili zirianak, edo oraindino dabiltzanak. Desonestidadeko eskolaan atzijak, ondo eldu bagakuak, zaartuta bere berdiak. Ta gurasuak zelakuak, umiak alakuak. Aita berdiaren semia berdia. Ama loijaren alabia loija. Alako guraso galdubak, agineetati ura darijola, itanduko deutsa arratsian alabiari ia dantzara zeinek eruan daben. Loba barririk etxera ez badakarree, beste desonestidade guztia umiak erabili arren adiskide txaarrekin, ez jako alako gurasuari kolorerik mudauko. Umiak pekatu mortalian egon arren, ez deutsee ardura, plaziagazkua ta mundubagazkua egin ezkero. Dinodan guztia egiija dana ezaututeko, inok dudarik badauka, kontu imini begi, ta ikusiko dau: Seme alabai ta otseginai piestetara ta naasteko dantzeetara juateko libertadia ardura bagarik emoten deutseen gurasuak ta ugazabaak, edozein lagun artetan esaten ditubeela berba desonestubak ta lotsarizko errazoiak, ta egiten ditubeela, arei darraikuezan azalkerija berdiak. Ez da beste testigantzarik biar, areek zer izan dirian, ezaututeko.\nAparteko arduria euki dot beti, piesta ta dantza zaliai dotrinia itanduteko. Ta ez dabee sinistuko probau ez dabeenak, ze palta andija daukeen. Ez dakijee geijeenak, salbetako biar dabeena. (Dei egiten jako emen kura jauneen ta konpesore jaunen zelo santubari). Au gaiti bigarren, irugarren, laugarren, bostgarren, seigarren ta zortzigarren Jaungoikuaren agindubetan pekatu mortaltzat edo illgarritzat Eleisako jakitunak erakusten ditubeen ta eurai jagokuezan gauza asko, txotxakerijak ta sinplezaak diriala, uste dabee piesta zale askok. Ez daukeez konpesakizuntzat bere. Oh, ez jakinaren sail madarikatubak! Plazako piestiari errioneetan berez legez darraikozan gauza oneen ondorik, ikusi daigun, zelan egiten dan plazaan piestia.\nPlazako piestia zelan egiten dan.\nAbemarijeetan tanbolina ixilduta, geratuteko piestia da, emen examineetan dana. Oh! Au piesta santuba da, esango dabee dantzazaliak. Ta pensau legi zerbait, geijago ez dakijanak. Baina Bizkaiko ta Probinziako piesteetan au ta utsa bat dira. Bideetako etxiak, zelaijak ta sasi onduak ateraten dabee plaziaren paltia. Ta neska baten tronpiak edo soinubak tanbolinarena. Ezpabere esan dagijeela, tanbolina abemarijeetan isildu arren, zeinbat juaten dirian etxera gabak denporaak emon bagarik. Geijeenaz bere, inok kasurik egin ez deutsan neska epel bat, edo mutil makal bat. Beste gitxi. Ta nos palta dira piesta egunian plazaan, gabak ordubak emonda bere, gizonak eta emakumiak? Nun daukeez etxiak ta noragino juan biar dabee, abemarijetan tanbolina ixildu arren? Ah! Au edozeinek daki. Estalgi txaarra da, piestia ontzat emoteko, abemarijeetan tanbolina ixilduten dala esatia, Bizkaijan ta Probinzian. Justizijak bere au erremedijau ezin legi. Etxeetan bai asarre andijak, ta pekatu mortalera elduten dirian okasinoiak ta eskandalubak, askotan, auzuak igarten deutseen terzijuan, gurasuen ta umeen artian, piestati berandu etxera juan dirialako.\nGomuta onegaz guazan plazako piestiari begiratutera. Ez jente pilluari mordo baten, ezbada gauza onerako edo txaarrerako jazoten dan moduban. Teolojija sagradubak gizonaren borondatezko egitade bakotxari begiratuten deutsan moduban. Begiratu daijegun bakotxari banaan, edo binaan, edo irunaan, dagozan moduban ta dabiltzan moduban. Ia zer egiten dabeen; ia zer esaten dabeen. Ta zer ikutsiko dogu plazako jente pilluaren artian? Dinot arima arimati; lotsa nasala eskribiduten. Baina agiriko pekatubak dira, ta esan biar dira. An ikusten da, edade arriskukuak, ardauak, apaindurijak, konzienzija nasaijak, ta oitura desonestubak daukan luxurija osua. Ikusten da: dantzia ez dabilen denporaan, neska bat, bi edo iru, mutil bategaz, bigaz edo irugaz alkarri eskubak solbardaan edo... iminita, berbeetan ta maitekerijeetan dagozala. Baina zer berba? Arimiari ondo gura deutsanak, alboti bere entzun biar ez ditubanak. Ta ze maitekerija? Eskubakin, begijakin ta arpegiko jeriagaz guztia luxurijaren suba darijona. Ikusten da: dantzia asi dedinian, neskaak armatuta dagozala, abijan goserik daguan txorija amaren janarijaren zain legez, nos nok dantzara eruango ete dituban, goguan daukeen leunkerija ondo erakusten dabeela. Erri batzubetan neskaak asten dabee ta kunpliduten dabee mutilez edo gizonez dantzia. Itzhusijago ta lotsa galdukuago baino ez da. Ikusten da: dantzarako eske juakozan andriari edo neskiari, egiten deutsazala milla azinoe ta menio indezente, daroianak, bai eskuti oratuten deutsanian, ta bai dantzarijari entregeetan deutsanian, neskiaren edo andriaren aurrian saltoka, txiko ezi bagako edo baso asto batzuk dirurijeela. Ta zeinbat indezenzija geijago egiten deutseen, ainbat dago neskia pozagorik labankerijaren ta likinkerijaren bitsa darijola.\nModu onetan plazaan dantzia kunpliduten da. Dantzia kunpliduta laster, tanbolinak esaten dau: Nai dabenak nai dabena egin dagijala, naastia, arin aringia, arrebatua ta pandangua joten ditubanian. Ya dagoz dantza atan gizonezkorik edu emakume, edo mutilik edu neska. Guztiak, esan dan legez, onestidadia galduteko ondo prestauta, eskuz esku alkarri oratuta, naaste mutil biren erdijan neska bat dala, noren seme edo alaba dirian, asko gomuta ez dabeela.\nTanbolinak dino: Gura dabenak gura dabena egiteko orduba dala. Ta egiija esateko, eguzkijari begira bertan pekatu egingo ez badabee, beste desonestidade guztia lotsa bagarik airian darabilee dantza atan. Naaste atan entzuten dan ta ikusten dan guztia, da luxurijaren suba ta keia. Batian, dantza luzian arin aringa gorputzakin alkar joten. Bestian pandanguan nos arpegijakin, nos besuakin, nos sabeleekin, nos albuakin alkar ez joko, bai joko neska ta mutil, menio desonestubak ta lotsarizkuak geratu bagarik egiten deutseezala alkarri. Ta bestian, kazubelaan erlia legez, mordo baten gizon ta andra naaste. Ni esaten azartuten ez nasan ezaintasunak, alkarri egiten deutseezala. Neskaak eurak bere, alakuak izan arren, askotan koloriak gorrituta urteten dabeela, andiskotiak dirialako mordo atako pekatubak jente arterako. Dantza atan esaten dirian ta entzuten dirian berba banakaak desonestubak. Begirakuniak eta alkarren jeraak desonestubak. Mosu egiteko ta oratuteko meniuak ta oratutiak desonestubak. Gorputzakin alkar jotiak desonestubak. Oinakin magal jotiak desonestubak. Esku estututiak desonestubak... Ta au guztiau dantza bakotxian geratu bagarik neskaak mutilai ta mutilak neskai. Zeinbat gabaren urrago, ainbat ezainago, nasaijago ta zatarrago dantza bakotxa. Dantzati urteten dabee sarritan neskaak, eureen iruneko zapijak askatuta ta burukuak okertuta, ikusi bagarik sinistu ezin legijan moduban. Askotan dantza arinian, oin bijak laban eginda, plaziaren erdijan jausita geratuten dira andrazkuak, inok begiratu biar ez deutseen moduban, eskuti dautsanak, kolpez jaso artian; ta jente guztia arixe begira txaloka. Dantzaan sartuten ez dirianak, edo dira, lutubak daukeezanak; ta areek bere gogoz an dagoz. Edo dira, zaar ibilli ezin dirianak. Oneen kondezinoia esanda geratu da. Aguraak badira, ordituta asko. Atsuak badira, ta endamas seme alabaak an daukeezanak, azerija ollua jaaten baino pozagorik dagoz plaza baztar bateti edo bentana zulo bateti dantziari begira arrastegi guztian kansau bagarik. Edo dira, seina egiteko andi dagozanak. Oneek bere borondatez dantzaan dagoz. Baita batzuk gorputzez bere okotzeraginoko sabelagaz justizijaren lotsa arin onian ta naturaleziaren desondraan. Edo dira, dantzara inok eruan ez ditubanak. Oneek enbidijaz ta zeloz murmuretan ta ernegeetan dagoz, inok aintzat artu ez ditubalako. Ez dabee bein bakarrik topau neskaak dirubagaz, dantzara nok eruan. Edo dira, adiskide maite bategaz bakarrian astirotxubago egon gura dabeenak, bestiak dantzan dabiltzan artian. Oneek bere ya ezautubak dira, zer dirian. Beste guztiak dantzan dabiltz.\nDantziaren despeidaan edo amaijan, askotan edo geijeenian, mutila dua, dantzan erabili daben neskiagaz, ta dagoz alkarregaz beste dantzara artian, endamas bere debozinoekua bada, prutia edo erroskaak artuta. Areek dantzaan berotuta, karinua alkarri erakutsita, dantzara eruan dabeelako, neskiak mutilari esker ona karinoz emonda, bakarrian zer esango dabeen ta zer iragoko dabeen, pensau begi, alako ordubeen barri obeto dakijanak. Abemarijeetan geratu dedilla tanbolina. Ez, geratu oi dalako piesta egunik erdijeetan ta gitxijagotan bere. Baina izan dedilla alan. Bada, despeidako jentiaren urteneria da guztien aazkarrija. Guztiak dakuseela ta dantzubeela, egiten dira urtenera zikin atan neskeen ta mutileen artian, nok nori asko ez dakijala naastian, tokamentu loijak, oratute loijak, mosuka loijak, eskuka loijak, pekaturako konbit erabagijak ta beste luxurijaren asmuak topau dituban ta esan legizan berdekerija altubak, klarubak ta zatarrak. Neska batak egiten dau garraasi bat. Bestiak silijo bat. Bestia asarratuta, asten da lotsagalduko diadarka. Bestiak bardin egiten deutsa bidao bat, oratu deutsan mutilari edo gizonari, ordukua ya guztizkua dalako. Alan duaz plazati etxeruz aldi baten naastian ta morduan ajuika, diadarka, barreka ta oratuka, luxurijaren pestia ta atsa darijuela, bakotxa bere lagunagana ta bidera batu artian. Etxia urrinago daukeenak, urteten dabee, oi danez, leenago plazati. Urraago daukeenak, berandubago. Baina gabak ordubak emonda bere, ez dira palta, ez plazaan ta ez bideetan neskaak eta mutilak. Piestati etxeruz nekez dua inor bakarrik, ordiren bat ez bada. Geijenian neska bat ta mutil bat alkarri eskuti edo samati oratuta. Edo neska bat mutil biren erdijan; edo mutil bat neska biren erdijan, alkarri dautseela, esan dan moduban. Ta geijeenak, aurrekuak ondorenguai ta ondorik duazanak, aurrerago duazanai, burla desonestubak alkarri egiten. Neska bat, mutil bat albuan ez dabela, piestati etxera nekez. Areek bidian illunian (bada abemarijeetan tanbolina ixildu zanian, plazati urten ebeen leenenaz) edo legua bat bidian, edo legua erdijan, edo geijaguan etxeetara artian zer egin al dagijeen, amar urteko umiak bere bakijee.\nKale barruko dantzarijak ez dira segurubago geratuten eureen tanbolin egunetan, bestiak baino. Ta onen errazoia emongo da zortzigarren errespuestaan, emen esaten danaz gainera, itsuba ta gorra ez daguanak aituteko ta ezauteko terzijuan.\nAra emen, zelan egiten dirian plazeetako piestaak. Ezer bere ez dot esan, geituta. Bai asko gitxituta, zatarkerija desonestu guztiak paperian ez imintiarren. Geure errijeetako piesta bat edo bi asi ta amaitu kontuz ikusi ditubanak, ta euskal-errijeetako jentiaren ta etxeen barri dakijanak, ez deust ukatuko, esan dodan berba bat. Piestetan sarri gogoz ibili dana bada, esango dau: daukeen baino etxura obia emon deutseedala. Ta ez dira emen kontuban sartuten, dantzia emon jakuelako edo emon ez jakuelako, kopradijeetako ta alboerrijeetako jentiak atera oi dituban okasinoiak, gorrotuak, bengantzaak, burrukak, makilakaak ta gizon illtiak bere bai, izan arren kasik piesta guztietan gitxiago edo geijago. Itxi dagijeegun, bada, tertzijo onetan Plazako Dantzai. Ta ikusi daigun, Espiritu Santubak ta Eleisiaren Gurasuak zer dinuen naasteko dantzaak gaiti.\nEskritura Sagradubak eta Eleisiaren Gurasuak naasteko dantzaak gaiti dinuena.\nLeku askotan esaten deusku Eskritura Sagradubak, ze kondizinoetakuak dirian naasteko dantzaak. Ez da nire gogua, guztiak ez eze gitxiago bere emen imintia. Testamentu zaarreko ta barriko liburu guztietan dagoz sentenzija edo esan era batzuk, pedia daukan kristinaubari ikara eragin legijueenak. Irakurri bediz Job, Isaias, Daniel, Salomon, Ebanjelijua ta san Paulo, ta eurak kenduko deutsee, salbau gura dabenari, okasinoe galdu areetan ta arei darraikuezan pekatu inpameetan sartuteko gogua. Esan bat edo bi gogoratuko ditut, geure plazeetako dantzeen sarija ondo autor dabeenak. Dino Espiritu Santubak leku baten: Ganadu aldriak legez, urteten dabee pekatarijeen umiak soinubagaz; dantzan ta saltoka dabiltz soinubaren otsian; eureen egunak iragoten ditubee alegere ta pozik, ta istante baten jausten dira inpernura. Et in puncto ad inferna descendunt. Beste leku baten dino: Emakume dantzaarijaganik apartau zaite, bere artiagaz ta enkantubagaz galdu ez zagizan. Ne forte pereas in efficacia illius. Beste batzuk irakurten dabee: Kantaarijaganik. San Ziprianoren eritxijan bijak, emakume dantzarija ta kantaarija bardinak dira, gizonak galduteko. Beste leku baten dino Espiritu Santubak: Siongo alabak ibili ziriala, eureen burubak jasota, samaak armatuta, apainduta begirakune maiteetan eskubakin txaloka ta oinakin dantzan. Alan ibili dirialako, Jaungoikuak kenduko deutseezala Siongo alabai eureen apaindurijaak, mutilduko deutseezala eureen burubak, ta emongo deutseela buruko apaindurijaren lekuban kalba gorrija, loreen lekuban atsa, ta zinteen lekuban kordelak ta zilizijua. Eskritura Sagraduko leku oneetan (beste jazo ta esan askori itxita) geure piesteetako dantza madarikatubak Jaungoikuaren gorrotua ta zamaija eureen gainian daukeena, edozeinek dakuts.\nNaasteko dantza inpameen gainian Eleisiaren Gurasuak ta santubak dakarreezan errazoe asarriak, esatez amaitu ezin legiz. San Juan Krisostomok esaten dau: Dantza nasaija daguan lekuban, dago diabruba. Ez eutskuzan Jaungoikuak oinak emon, dantzan egiteko; ezbada modestijaz pausu egiteko. Piesta orreetan diabrubak dantzan egiten dau; ta demoninuen aguazillak engaineetan ditubee gizonak... Oraingo dantzeetan ez jako samia ebaten san Juan Bautistari; baina illten dira kristinaubeen arimak. San Efrenek dino: Ez dedilla inor engainau. Inok bere ezin serbidu legizala ugazaba bi. Inok bere ezin legijala Jaungoikua serbidu ta diabrubagaz dantzaan egin... Dantzia daguan lekuban, dagozala okerrerija guztiak. An daguala emakume galdu lekuba, aingeruben tristezia ta diabrubeen poza ta piestia. Goxian eleisan ta arratsaldian dantzan diardubana, goxian Jaungoikuagaz ta arratsaldian diabrubagaz daguala. San Anbrosiok, san Ziprianok ta Tertulianok geijago eskribidu ebeen piesta galdubeen ta naasteko dantzeen kontra. Geure errijetako piesteetan ta dantzeetan ikusten da, areek kondeneetan ditubeen pekatubak ta okerrerijak. San Anbrosiok dino: juizijua ta modestija daukanak, ez dabela dantzan egiten... Adulterijuaren alabia dala, dantzan egiten dabena... San Ziprianok dino: Ze zorakerijak artu ete ditu kristinaubak... demoninuak asmautako dantza loijak, onak diriala esateko? Santo Tomasek dino san Agustinegaz: Domekeetan ta jai egunetan dantzan egitia, pekatu andijagua dala, soluan nabasen edo etxian gorubetan egitia baino. Obeto gordeko ebeela, (edo pekatu gitxiagogaz) judegubak zapatuba nabasen edo gorubetan eginagaz, dantzan eginagaz baino.\nSan Basiliok dino naasteko dantzeetan dabiltzan emakumiak gaiti: Zeintzuk gaiti negar egingo ete dot? Ala ezkondu bagakuak gaiti, ala ezkondubak gaiti? Ezkondu bagakuak birjinidadia galduta, biurtuten dira etxeetara. Ta ezkondubak ez deutsee kastidadia gordeetan senarrai. Bada, dantzan dabiltzan emakumeetati, banakaren batzuk geratuten badira gorputz osuagaz (pornikau bagarik), areek bere arimako kastidadia galduta, loituten dira. Santu onen eritxijan, nos kontauko ete zituban Eleisa Ama santiak, edo nos iminiko ete lituke birjineen artian, erri oneetako piesteetan ta naasteko dantzeetan ibili dirian emakume libriak, gero santa andi egingo balira bere? Bada, dinuanez, inok ezautu ezin legizan banakaak baino ez da geratuten gorputz osuagaz. Ta areek bere arimako kastidadia galduten dabee dantzeetan. San Antoninok dino: Dantzarijak diabrubari bidia presteetan deutseela, diabrubagaz inpernuban agertuko diriala... Soloko koko saltokarijak laboria galduten daben legez, emakume dantzarijak arimaak galduten ditubeela... Dantziak inpernuko pozuti urten dabela... Inpernuko labati kee atsitubak urteten daben legez, naasteko dantzeetati luxurijaren subak urteten dabela... Gizon ta emakumeen naasteko dantzia demoninuak darabilela, arimak galduteko... San Karlos Millango obispo andijak ta giza aldi oneetako Eleisiaren argijak liburu oso bat eskribidu eban dantza naastekuen kontra emeretzi kapitulugaz ta amairu konklusinoe edo amaigaz. An erakusten dau Santubak Eleisako Gurasuen, jakituneen ta errazoiaren goitute osuagaz, esan dirian naasteko dantzai jarraitutia pekatu mortala dana. Ta dino: Naasteko dantzaan oi dan nasaitasunari ta okasinoiari begiratu ezkero, ez dauka inok zetan pensau, estubak gariala, naasteko dantziari jarraitutia pekatu mortala dala, erakusten dogunian.\nAu da Eleisiaren Gurasuen berbetia naasteko dantza galdubeen kontra. Ez zirian Guraso santu ta zeruko dotriniaren erakusla jakitun areek, geroko eskolau batzuk legez, dantzaak per se ta per accidens, secundum se ta per abusum, in genere suo ta per malitiam erabagiten ibili. Ezbada begiratu eutseen gizon ta emakumeen arteko naasteko dantziari, giza aldi guztietan jazo dan moduban, jazoten dan moduban ta jazoko dan moduban, (egiten bada) Adanen seme alabaak bitzi dirian artian. Au ondo ezaututa, ondo sinistuta, Jaungoikuaren mandatari areek eureen liburubeetan esanda itxi ebeen kristinau guztienzat naasteko dantzaak gaiti, ordikerija, gorrotua, murmurazinoia, soberbija, batioukatutia, sakrilejijua, luxurija, pornikazinoia ta beste pekatu ezainak gaiti esan ebeen baixen deungaro. Gizon ta emakumen naasteko dantziari esaten deutsee Eleisako santubak berbaan berbaan: Inpernuko pozuba, Babilonijako labia, errijetako pestia, pekatu guztien erne lekuba, luxurijaren eskolia, kastidadiaren galdugarrija, diabrubaren txirrintolia, satanasaren saria, demoninuen jokua, piestia, sortia, Jesukristoren desondragarrija, kristinaubeen lotsagarrija, bautismoko promeseen ukagarrija, aingerubeen tristezia, birjineen ondamendija, adulterijogina, lapurgina, gorrotogina, zelogina...\nAu esaten dabee santubak naasteko dantzaak gaiti. Zer esango ebeen, geure plazeetako dantza desondraubak asi ta amaitu, etxian urteten daneti ta sartu artian, ikusi balitubee? Nos absolbiduko ebeen guraso bat edo ume bat, berarijaz olgetia gaiti dantza madarikatu orreetan dabilena ta ibilteko ustia daukana? Eurai itandu. Eleisa Ama santiaren Batzaarretako neurgarrijak ta kristandadeko agintari jaunen ordenaak bere bardin kondeneetan ditubee naasteko dantzaak. Baina, ze kristandadeko? Erromako jentileenak irakurten dira dantza galdubeen kontra, errijeetako ta pamelijetako bakia ta matrimoniuak galduten ditubeelako. Esan danagaz aaztu bagarik, ikusi daigun, teolojija sagradubaren erakuslaak ta errazoiak eurak gaiti dinuena .\nTheologubak ta errazoiak naasteko dantzaak gaiti dinuena.\nEz da nire gogua, sail au luzatutia; ezbada ainbat laburren ta argiruen imintia. Liburu andijak eskribidu legiz, asko kansau bagarik, leenagoko giza aldijetakuak esan dabeena, batuten asi ezkero. Eleisiaren Gurasuak gorrotoz begiratu badeutsee naasteko dantzai, areen ondorengo teologu edo moralistarik juizijozkuenak ez deutsee obeto begiratuten. Dinot: Juizijozkuenak. Bada, beste gauzarik eskribidu dabeenak, inok irakurten ez ditu, eureen inozenzijari ta penseeta modubari barre egiteko baino. Bat edo biren esanak nik iminiko ditut, ta beste batzuk izentau.\nLeleengo lekuba errazoiagaz euki biar dau Benedikto XIV. ez estutzat, ez nasaizat irakurla batek bere ez daukanak. Onek dino, beste santu ta erakusla asko izentauta: Gizon ta emakumeen arteko dantza naastaubak, eurenez pekatu izan ez arren, egiten dirian moduban, pekatu diriala. Kura jaunai ta konpesore jaunai jagokuela, gizon ta emakume guztiai ondo aituten emotia: ze okasinoe andija ta peligruba daguan naasteko dantzeetan; ta pekatu egiteko peligru andira duazala, ara duazanak. Belarmino kardenal , jesuita beneragarrijak dino: Adulterijua ta pornikazinoia pekatu badira, ez dakijala berak, gizon ta emakume naaste dantzan ibiltia, zelan pekatu izango ez dan; dantziak atara konbideetan dabela ta... Zuk, dino kardenal jaunak, gaztetasunaren subari ezarten deutsazu ardauaren suba, juan ta etorri, egon ta ibili ta kantau egiten dozu neskaakin, ta ez dot nik zu gaiti gauza txaarrik pensauko?\nAita Paulo Seineri , Italijako misinoe jakitunak ta zelotsubak, leenagoko erakusleen esan era guztiak bardinduta ta alkartuta, erakusten dau: Dantzia berez pekatu izan ez arren, egiten dan moduban, naasteko dantzia luxurijaren biztugarrija ta berogarrija dala; ta txito errazto iragoten dala pekatu izatera. Kasuistaak bere ez dabeela au ukatu; ezbada, naasteko dantzaan pekatu egiteko daguan okasinoia gaiti, guztiak erakutsi dabeela Eleisako santubakin, dantzaak pekatu mortalekuak diriana. Aita Baltasar Frankolinok dino: Eguzkijaren urten erati sartu eraraginoko jakitun guztiak kondeneetan ditubeela naasteko dantzaak Jaungoikuaren kontrako pekatu anditzat. Dotrina au berau erakusten dabee, bakotxak bere lekuban ta bere sailari jagokan moduban: Natal Alexandro, Juan Pontas, Lamet, mo Jerson, Salbiano, Juan Nider, Kolet, Reiffest, Ferraris, Jeneto, Martxant, Konp. Salm., El R. P. Fr. Diego de Kadiz, Mansi, Poujet, R. P. Fr. Franzisko Antonio de Palazios, D. Juan Antonio de Mogel... Enpin, esan daigun era batera san Karlos Milango obispo jaunagaz: neque vero hodie quisquam est paulo prudentior, qui choroeas non detestetur. Edo, esan daigun Benedikto XIV.: Eleisako erregeleen, santubeen ta erakusleen dotriniari itxita, libertadia ta nasaitasuna gura dabeenak, berba egiten dabeela naasteko dantzeen pabore. Infelizes Abogados del libertinaje esaten deutsee alakuai Benedikto XIV . Ez dago, Jaungoikuaren legia erakusteko uste onagaz plumia eskuban artu dabenik, ez kasuistarik, ez probabilistarik, zelan egiten dirian entzun ezkero geure plazeetako dantza naastaubak, pekatu mortalaren beeko okasinoetzat emoten ez ditubanik. Baina zer egingo dabee gitxiago, dotrinia dakijeenak ta juizijua daukeenak, berarijaz jentia engaineetara ez baduaz, pekatu eragiteko? Ez dau Ebanjelijoko erakutsijaren errazoe agirijak au esaten? Ikusi daigun.\nErrazoe au ezaututeko, ez daiguzan kontuban sartu, geure plazeetako dantzaak diriala medijo zuzen, errijeetan, kopradijeetan ta pamelijetan jagi oi dirian okasinoiak, burrukak ta lutzaroko gorrotuak; bengeetako atajadiaren zain urrengo piesta egunera edo erromedija egunera artian egotiak; gurasuen ta umeen arteko bidauak, bake txaarra ta gaineko eguneetan alkarri berbarik egin gura eza... Ez daigun kontuban sartu, piesta eguna jaijeguna bada, egun guztia diabruba, munduba ta aragija serbiduten iragotia; Jaungoikuagaz bere ez akordeetia; ta, berbeeta onian, mezarik bere ez entzutia. Ez daigun kontuban sartu, piestia ta dantzia dala medijo baseerri etxeetan egiten dirian kastu alperrikakuak, banidadezkuak ta neurri bagakuak. Bakidaz Bizkaijan, eurak zinuenez, piesta egun bakotxeko kastuba eun dukategaz egiten ez dabeen baseerri etxiak. Ta urte askotan alan. Ez daiguzan kontuban sartu, plazarako ta piestarako egiten dirian lapurretak ta andi ateraten dirian ordikerijak, joko txaarrak ta beste maldadiak. Alderatu daiguzan oneek guztiok buruti sinplezatzat ta txotxakerijatzat, errijetako dantza egun guztietan, bat itxi bagarik, jazo arren.\nTa esan daigun, kastidadiaren kontra diriala pekatu mortaleko okasinoe urrekuak. Ez gaitezan aaztu, erri oneetako plazeetako dantzaak zelan egiten dirian. Gogoratu daigun, Eskritura Sagradubak, Eleisako santubak ta jakitunak eurak gaiti dinuena. Irakurri daiguzan, Eleisiak kondenauta daukazan, luxurijari su emoten deutseen ta aren okasinoiak parkatuten ditubeen esanera galdubak, proposizinoe kondenaubak. Alexandro VII. 40, ta 41. Inozenzio XI. 1, 51, 57, 58, 60, 62 ta 63. Alexandro VIII. 2.... Nasaitu daigun dotrina au, al daigun guztia, dantza zaliai gusto emoteko. Ta, erakuslarik oneenak ta geijeenak esan arren, borondatez ta ezauberaz izan ezkero, ez daguala seigarren agindu santubaren kontra, beste agindu askotan legez, gauza gitxirik edo pekatu benialik. Imini daigun dudaan gauza au. Ta esan daigun: Kastidadiaren kontra pensamentu, berba, gurari edo egitade loi bati puska baten bijotzian ezauberaz ta naiz leku emon deutsanak, gitxija ta ezer eza dala berak uste izan arren, ez dabela jakingo erijotzako ordu artian, ala pekatu mortala ala beniala egin daben. Ebanjelijoko erakutsiti asko urten bagarik, erakuslarik geijeenak esango deutseela: Pekatu mortala dala, alan kastidadiaren kontrako gauza loijari ezauberaz bijotzian leku emotia. Baina onei guztioi erabatera itxita, guazan geure sailaren itura zuzen zuzen ta esan daigun.\nKristinaubeen dotrinaan kastidadiaren kontrako pekatu mortala da, premina bagarik berba desonestubak esatia, gustoz barre eginda entzutia, oratute edo tokamentu desonestubak egitia, inok egin dagijozan istia, eskuka loijak egitia ta noberari egiten bestiai istia; endamas gizonezkuak emakumiai, ta emakumiak gizonezkuai. Baita pekatu mortala da, alako gauza loijak esateko, egiteko, entzuteko, ikusteko, erasoteko ta eragiteko okasinoera ta peligrura bere guraz borondatez ta ezauberaz premina bagarik juatia, ta alako lekuban egotia bere.\nBaita da egiija, plazako piestara ta dantzara duazanak, (guztiz itsubak eta gorrak edo umiak ez badira) ondo dakijeela bigarren juate aldiko: juaten dirian guztian, edo piestaruz, edo piestaan, edo piestia amaituta, edo obeto esateko, leleengoti azkenera luxurija guztiaren testigu izatera duazana. Ondo dakijeela: Kastidadiaren kontrako pekatu mortalak, berba loijak eta zatarrak; eskuka ezainak eta desonestubak gorputzakin alkar jote lotsarizkuak; txantxeetan benetan pekatu egiteko konbit klarubak; mosuka zikinak ta errazoe indezentiak ta itzhusijak; ondo dakijeela, dinot, bai gizonak ta bai andraak, bai mutilak ta bai neskaak, duazan guztian, luxurijaren sutegi ta ats zikin au guztiau ta geijago ikusiko dabeena, entzungo dabeena ta sentiduko dabeena. Ondo dakijeela (betikua dalako) eurai bere sarritan, edo geijeenian, edo beti esan deutseezana, ta egin deutseezana pekatu zatar, loi areek guztiak. Baita: ez gitxitan, ezbada geijeenian, ta geijeenak beti, eurak bere esan ditubeela ta egin ditubeela loikerija areek; ta besteen esanagaz ta eginagaz barre eginda alegrau diriala. Ezin inok ukatu legi, dantza zaliak au ondo dakijeena.\nBaita egija da, gizonak eta emakumiak, mutilak ta neskaak ezeren bere premina bagarik, ez kleituban, ez aziendaan, ez osasunian onerarik edo probetxurik ez daukeela, eureen guraz ta naiz, begijai, belaarrijai ta gorputzari gusto emotia gaiti, eureen burubak erakustia gaiti, ta esan dan saltsa zikin pekatuzkuan ibiltia gaiti, duazala dantzara. Duazala, luxurijazko pekatu mortalak esaten dirian, entzuten dirian, penseetan dirian, ikusten dirian, egiten dirian ta eragiten dirian okasinoe jakinera. Ta, esanak, eginak ta eragina ontzat emoten ditubeen lekura edo bidera.\nTa au onan izan ezkero, esango dau ebanjelijua sinistuten dabenek, edo Eleisa Ama santiaren semek, alako dantza galdubeetara bere guraz juatia, ez dala pekatu? Irakurri dau inok kristandadeko liburutan, alako okasinoe jakinera premina bagarik bere naiz juatia, ez dala pekatu mortala? Esan daigun, bada, euskal-errijetan, esan dan moduban ta jazoten dan moduban, plazaan tanbolinagaz egiten dirian naasteko dantzaak, abemarijeetan tanbolina ixildu arren, pekatu mortaleko okasinoe urrekuak diriala. Nezesidade ta premina bagarik, ondo dakijeela, juaten dirialako, kastidadiaren kontrako pekatu mortalak agirijan beti egiten dirian olgeetara ta dantzara.\nEsan daigun geijago: Ez daukala konpesorek Eleisako dotriniaren erregela edo neurgarririk, ez erakusleen esanik, alako dantzeetara duazanak, leen juana garbatu ta ostera ez juateko asmua artu artian, pekatubeetati askatu edo absolbidu legizala, esaten deutsanik. Ez dago onako erakutsirik Eleisa Ama santaan. Ezin konpesorek pekatubeetati librau legi, alan pekatu dan okasinoe jakinera bere guraz doiana, okasinoiari isteko berbia emon artian.\nAra emen zerbait argituta, asieraan imini neban amaija edo konklusinoia. Plazako dantzaak zelan egiten dirian esanagaz; Espiritu Santubari ta Eleisiaren Gurasuai entzunagaz; ta geure sinistukizunen erakuslak ta errazoiak eurak gaiti dinuenagaz. Bitati bat: Edo probau, dantza plazako orreek, esan dan moduban egiten ez diriala; ta, Eskritura Sagradubaren, Eleisako Gurasuen ta erakusleen liburubetati atera dirian esanak guzurrak diriala; ta, imini dan errazoiak bere zatijeetan uts uniak daukazala ta ondo amaituten ez dabela. Edo autortu ta konpesau, esan dirian dantzaak, pekatu mortaleko okasinoe urrekuak diriala; ta oni darraikona.


October | 2014 | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\n30/10/2014 • Nagusiak, Selekzioak • Views: 9552\nOstiral honetan selekzioen Euskadiko txapelketa hasiko da, eta haur- eta kadete mailako taldeak prest daude lehiatzeko. Hementxe informazio gehiago.\n30/10/2014 • Berriak, Nagusiak • Views: 3958\nLarunbata jaieguna da, eta lehiaketa batzuek etenaldia egingo dute. Baina gainerakoetan, senior mailakoetan, zenbait norgehiagoka interesgarri egongo dira. Gainera, gogorarazten dizuegu Zornotzako Larrea polikiroldegian Euskadiko haur-mailako txapelketa\nGOGORATU: Eskola Laguntzaileen bilera urriaren 29-an izango da\n29/10/2014 • Berriak • Views: 6498\nAstebete gelditzen da Eskola Laguntzaile programan izena eman edo aurreko urteko lizentzia berritzeko, eta gogorarazi nahi dizuegu eman beharreko informazio guztia azaltzeko bilera urriaren 29-an izango dela, 19:15-tan, Bizkaia Pilotalekuan. Informazio\nBehin betiko selekzioak azkeneko entrenamendurako prest\n28/10/2014 • Nagusiak, Selekzioak • Views: 5437\nHaur-mailako eta kadete mailako 12 neska-mutilak aukeratuta daude dagoeneko. Horrela, lau taldeek txapelketa hasi baino lehenagoko azkeneko entrenamenduari aurre egin beharko diote. Jarraian, jokalarien zerrendak eta entrenamenduetarako deialdiak:\n28/10/2014 • Klubak, Nagusiak • Views: 5905\nCentro de Estudios Mikeldiko pibota jardunaldiko mVP-a izan da. JOkalari bilbotarrak 49-ko balorazioa lortu zuen, bere taldea garaipenera eramanez. Informazio gehiago, hemen.\n27/10/2014 • Klubak, Nagusiak • Views: 4985\nESF-ko lehiaketetan ari diren talde bizkaitarrek itxura ona eman zuten, eta baita emaitza onak lortu ere, jokatutako azkeneko jardunaldi honetan. Emakumezkoen Ligako eta Emakumezkoen 2. Ligako emakumeek aise irabazi eta gero, EBA-ko ia talde guztiek garaipena\nBizkaiko selekzio guztiek garaipena lortu zuten Euskadiko Txapelketa hasteko egun gutxiren faltan\n27/10/2014 • Berriak, Nagusiak, Selekzioak • Views: 6513\nBizkaiko haur mailako eta kadeteek lan ezinhobea burutu zuten asteburuan. Ribadesellan, kadeteek partidu bikoitza jokatu zuten Asturiaseko selezkioaren aurka, eta haur mailakoek., lagunarteko partiduak jokatu zituzten kadete mailako taldeen aurka. Informazio\n26/10/2014 • Klubak, Nagusiak • Views: 4927\nBizkaiko saskibaloia mailarik altuenera eramatea eta neska bizkaitarrei goi mailako taldeetan aukerak izatearen helburua gauzatzen ari da, eta nabarmen gainera, Bizkaiko Elitezko Emakumezkoen Saskibaloi proiektuaren bigarren denboraldian. Liga hasi besterik\n24/10/2014 • Nagusiak • Views: 6372\n2014/2015 denboraldian eskola mailako txapelketetan arituko diren 5×5-ekoen egutegiak ikusgai daude dagoeneko gure web orrialdean. Hurrengo egunetan, 3×3-en egutegiak argitaratuko ditugu. Informazio gehiago, hemen.\n24/10/2014 • Berriak, Nagusiak • Views: 4499\nUrriko azken jardunaldian gauza asko izango dira jokoan gure taldeentzat. Aurreko astean EBA liga hasi eta gero, oraingoan Emakumezkoen 2. Ligaren txanda da, Bizkaia GDKO protagonista. Hementxe gure proposamenak, baina beste aukera asko aurkitu ahal izango


Azken eguneratzea: 2015/12/19 10:43 (UTC+1)\nHorietatik 1,5 milioi hautesle berriak dira, eta 1,1 milioi emakumezko gehiago daude gizonezko baino. Bestalde, posta bidez emandako boto kopurua gutxienez % 12,7 hazi da.\nMilioi eta erdi hautesle berri izango dira biharko hauteskunde-hitzorduan. Argazkia: EFE\nHauteskunde orokorrak: atari berezia\nEzagutu ezazu EAEko eta Nafarroako zerrendaburuak Gorte Orokorretarako\n36,5 milioi herritar baino gehiago daude boza ematera deituta igande honetan, xede izanik Senatuaren 208 senatariak eta Kongresuaren 350 diputatuak aukeratzea, horiek izango baitira, hain justu, Gobernuko presidente berria hautatuko dutenak. Hauteskunde orokorretan estreinatuko diren milioi eta erdi hautesle berri izango dira biharko hauteskunde-hitzorduan.\nEstatistikarako Institutu Nazionalaren datuen arabera, Estatuan bizi eta bozkatzeko eskubidea duten herritarrak 34.635.680 dira. Gainera, beste 1.875.272 espainiar herritar atzerrian bizi dira. Guztira, erroldatuta dauden herritar kopurua 36.510.952 lagunekoa da.\nHorren harian, 700.000 herritar inguruk (699.028 herritar, zehazki) posta bidez eman dute botoa ostegunera bitartean. Horrek esan nahi du posta bidezko bozketa gutxienez % 12,7 hazi dela oraingoan. Dena dela, posta bidez boza emateko epea ostiral honetako 14:00ak arte luzatu zuen Hauteskunde-Batzordeak. Hori dela eta, litekeena da kopuruak gora egitea.\n% 4,3k hauteskunde orokorretan bozkatuko du lehen aldiz\nEspainian bizi diren 1.583.560 gaztek hauteskunde orokorretan bozkatu ahalko dute lehen aldiz (herritarren % 4,3k). Bestalde, biharko hauteskunde-hitzorduan 1,1 milioi emakumezko gehiago daude gizonezko baino.\nKongresuko diputatuek Gobernuko presidente berria aukeratuko dute. Argazkia: EiTB\nHiru gurutze Senatuaren txartelean\nKongresuan ez beste, zerrenda irekien sistemaren bidez aukeratuko dira senatariak. Alderdi bakoitzak proposatzen dituen hautagaiak izango dira txartel berean, hiru gehienez jota. Hautesleek hiru izen hautatu beharko dituzte, baina alderdi berekoak ala alderdi desberdinetakoak izan daitezke.\nBoza kopuru gehien lortzen dituzten lau hautagaiak senatari izendatuko dituzte. Eskarmentuak dioenez, hautesleek ez dituzte zerrenda irekiak erabiltzen, izan ere, alderdi bereko hiru hautagaiak aukeratzera jotzen dute. Ondorioz, eserlekuen banaketa oso txikia izaten da: alderdi bereko hiru senatari, eta laugarrena beste alderdi batekoa.\nHauteskunde-egunaren amaieran bozak birritan zenbatuko dituzte: lehen aldiz, hauteslekuak itxi bezain laster, 20:00etan. Geroago, asteazkenetik aurrera, berriro ere zenbaketa orokorra egingo da probintzietako hauteskunde-batzordeetan.\nPosta bidez bozkatu duten hautesleen bozak bihar 20:00etan sartuko dituzte hautetsontzietan, eta jarraian hauteskunde-mahaiko kideek bozkatuko dute. Ondoren, hauteskunde-mahaia itxitzat emango da eta botoen zenbaketari ekingo diote.\nTxartelak guztien aurrean txikituko dituzte, ontzat eman ez direnak edo erreklamazioren batekin lotuta daudenak izan ezik (horiek artxibatuko baitira). Ondoren, zenbaketaren bilera-agiria prestatuko dute eta emaitzak publikoki jakinaraziko dituzte. Hauteskunde-mahaiaren kide guztiek akta hori sinatuko dute.\nEsan bezala, asteazkenetik aurrera eta datorren larunbata baino lehen, bigarren zenbaketari ekingo diote, oraingoan probintzietako hauteskunde-batzordeetan (atzerrian bizi diren espainiar herritarren boza barne).\nIgande honetako botoak birritan zenbatuko dituzte. Argazkia: EFE\nParlamentu-taldea sortzeko bideak\nDatorren urtarrilaren 13an Gorteak osatuko dira eta, orduz geroztik, alderdiek bost egun izango dituzte Kongresuan eta Senatuan euren parlamentu-taldeak sortu ahal izateko. Izapide horiek konplikatuak izan daitezke legegintzaldi berrian, lurralde-hautagaitza anitza daudelako eta Kongresuan boza izateko borondatea baitute. Dena dela, Ganberako Mahaiaren esku egongo da azken erabakia.\nKongresuko Araudiaren arabera, bi bide daude parlamentu-talde sortu ahal izateko: batetik, hauteskundeetan gutxienez 15 eserleku lortzea; bestetik, gutxienez bost eserleku lortzea eta Estatu mailan botoen % 5 lortzea (edo hautagaitza aurkeztu zuen lurraldeetan gutxienez botoen % 15 eskuratzea).\nGauzak horrela, EAJk aise beteko ditu baldintza horiek, euskal hauteskunde-barruti guztietan botoen % 15 baino gehiago lortzen baitu. Amaiurrek, ordea, aurreko hauteskunde orokorretan ez zuen gutxienezko % 15 hori lortu eta, Kongresuko Mahaiak aginduta, Talde Mistoak hartu zituen Amaiurreko kideak.


Getxoko jai-eguna izango da irailaren 24an - Getxo - Hiruka.eus\nMesedeetako amaren eguna\nGetxoko jai-eguna izango da irailaren 24an\nErredakzioa 2020-09-23 11:30\nBihar, irailaren 24an, Mesedeetako Amaren eguna udalerriko jaia izango da Getxon. Hori dela eta, Udalak jakinarazi du bere bulegoak eta gainontzeko udal-sail denak itxita egongo direla.\nGetxoko Kultur Etxeko bulegoak, udal liburutegiak eta Euskaltegia, eta Andrés Isasi Musika Eskola ere itxita egongo dira. Romo Kultur Etxean jai eguneko ordutegia izango dute, hau da, 09:00etatik 21:00etara (liburutegiak itxita egongo dira).\nGetxo Kirolakeko instalazioak edozein jaiegunetan bezala irekiko dira: gimnasioa 10:00etatik 14:00etara eta gainerako instalazioak aurretiko erreserbak eginda.\nTurismo Bulegoa zabalik egongo da ohiko ordutegian: Ereagan 09:30etik 14:30 arte eta 16:00etatik 19:00ak arte, eta Bizkaia Zubiko Informazio Gunean 10:00etatik 14:30era arte eta 15:30etik 18:00ak arte.


EAJ eta PSEk sozietate zergaren inguruan lortutako akordioak are gehiago okertu du egoera, patronalaren mesedetan | LAB SINDIKATUA\nEkintza Soziala Politika publikoak EAJ eta PSEk sozietate zergaren inguruan lortutako akordioak are gehiago okertu du...\nEAJ eta PSEk sozietate zergaren inguruan lortutako akordioak are gehiago okertu du egoera, patronalaren mesedetan\nEAJk hasiera batetik bilatu du PP eta PSEren babesa EAEko aurrekontuak onartzerakoak, beste aukera batzuk baztertuz. PPk jarritako sozietate zerga murriztearen baldintza atsegin handiz bete duen zerbait da, alderdi biek bat egiten dutelako jendartearen kontrako proiektu eskubitar eta liberalean.\nEspero zitekeen bezala EAJ eta PPk estatu mailan lortu dituzten akordioen ondoren, dena dago prest PPk Urkulluren gobernuaren aurrekontuen aldeko botoa eman dezan. Fiskalitatearen inguruko antzerkitxoak konfirmatu egiten du bere interes bakarra erreforma fiskal batean sakontzea dela, bai sozietateen zerga zein PFEZarena, errenta altuei eta kapital enpresarialei mesede egiten diena. Horretarako kontatzen dute, beti kontatu duten bezala, PSEren komodinarekin. Azken alderdi honi, berriki 21 miliotako zorra barkatu diote. Horrela kobratzen dira mesedeak eta aldatzen dira posizio politikoak.\n155aren tripartitoaren aurrekontuak atzera botatzea exijitzen dugu eta baita erreforma fiskal bidezkoa ere, zeinetan errenta eta ondareak eskala progresibo batean ordainduko dituzten zergak, eta iruzur fiskala eta paradisu fiskalak jarraituak izango diren.\nPatronalak hasieratik eskatu izan du sozietateen gaineko zerga murriztea, eta EAJ hasieratik egon da ados, proiektu liberal berdina konpartitzen dutenaren erakusgarri.\nPSEk tipoa murrizteko akordiorik ez zuela onartuko esan zuen bere egunean. Hiru aste beranduago onartu du. Honek argi uzten du PSEk gobernu barruan duen egitekoa eta benetan nork agintzen duen gobernuan eta noren interesak lehenesten diren, patronal eta kapitalistenak hain zuzen ere.\nLABen ustez, aurretik adostua zutena motz geratzen zen. Hori ez zen da behar genuen zerga erreforma. Oraingo itun honekin, are gehiago okertu da egoera, berriro ere patronalaren mesedetan.\nEztabaida tipoaren ingurukoa izaten ari den honetan, tipo nominala beste herrialde batzuetakoa baino altuagoa dela onartu beharra dago. Ez aldiz irabazi enpresarialek benetan ordaintzen dutela, kenkarien eragina dela eta. Europar Batasunean BPGaren %2,5 suposatzen dute zergek, EAEn %1,5era baino heltzen ez direlarik. Honek agerian uzten ditu, beste behin ere, patronalaren gezurrak.


Euskal Esnea - Eusko Label - Tienda euskolabel\nInicio > Produktuak > Eusko Label > Euskal Esnea\nEuskal Esnea Eusko Labela duen esne pasteurizatuak Euskadiko ustiategi onenetan du bere jatorria, indarrean dagoen Europako arautegiak eskatzen duena baino kalitate maila handiagoa eskainiz.\nGoi mailako kalitateko esne gordin honi ultrapasteurizazio izeneko prozedura termikoa ezartzen zaio. Prozesu honen bitartez, elikagai honen zaporea eta proteinak, bitaminak eta kaltzio ezaugarri guzti-guztiak gordetzea lortzen da. Produktu freskoa denez, hozkailuan egon behar du.\nEsne pasteurizatua bere elikadura ezaugarriak babesten dituen ontzi batean eskaintzen da. Goi mailako kalitatea ziurtatzen duen Eusko Label bereizgarria darama ontzian inprimaturik. Litroko briketan merkaturatzen da, esne osoa zein erdigaingabetua.\tAukeratutako produktuak


'Egunero hasten delako' gogora ekarriko dute Poesia Orduek | Kultura | Berria\n'Egunero hasten delako' gogora ekarriko dute Poesia Orduek\nBeñat Sarasola eta Ramon Saizarbitoria, Egunero hasten delako-ren argitalpen berezia aurkeztu zutenean, maiatzean. JON URBE / FOKU Tamaina handiagoan ikusi\nLur argitaletxeak Ramon Saizarbitoriaren Egunero hasten delako eleberria argitaratu zueneko 50 urte bete dira aurten, eta urteurren hori gogoratuko dute Donostian datorren astean egingo diren Poesia Orduek. Euskal Jaien inguruan antolatu ohi dituzte Poesia Orduak Donostia Kulturak eta Euskal Idazleen Elkarteak, eta aurten hilaren 9an eta 10ean egingo dira, astelehen eta asteartez.\nHilaren 9an, Egunero hasten den musika ekitaldia egingo dute, 19:30ean hasita, Viktoria Eugenia antzokiko Club aretoan. Egunero hasten delako eleberria argitaratu zuteneko 50. urteurrena ekarriko dute gogora saioan, Saizarbitoriaren obra osoko zati hautatuen irakurketa musikatua eginez. «Saizarbitoriaren mundu literario eta musikalaren barneko bidaia bat izango da. Horrenbestez, bidaia sentimental bat, idazlearena, baina baita, neurri batean, euskal kulturaren ikur bihurtu den belaunaldi oso batena ere», adierazi dute antolatzaileek.\nMunduko Poesia Kaierak egitasmoa Susa argitaletxeak jarri zuen abian, 2014an, eta, orduz geroztik 30 ale kaleratu ditu. Bilduman argitaratutako poemek ardaztutako emanaldi horretan, ahotsez eta mugimenduz gorpuztuko dira bilduma osotik ateratako testuak. «Poesia errezital hibridoa izango da, zeinean poesiaz galdekatuko duten umorez egileek, eta errezitatutako poemak gorputz mugimendu bilakatuko diren».\nBi ekitaldietarako sarrerak doakoak izango dira, eta Viktoria Eugeniako leihatilan banatuko dituzte, emanaldien egunetan bertan, 17:00etatik aurrera.


2021(e)ko martxoaren 6(a), larunbata\nErmuko Melida Ostatuak Europako Etiketa Ekologikoa eskuratu du\n2018ko lehiakortasun turistikoko programa ezberdinetan egiaztatutako 500 euskal enpresa aintzatetsi ditu Eusko Jaurlaritzak, tartean, Ermuko Melida Ostatua. Enpresa horiek guztiek kalitatearekin, berrikuntzarekin edota ingurumen jasangarritasunarekin lotutako lehiakortasun turistikoko programetan ziurtagiriak lortu dituzte pasatu den urtean.\nDonostiako Tabakalera Kultura Garaikidearen Zentroan izan da ekitaldia. Bertan, Sonia Perez Eusko Jaurlaritzako Turismo sailburuak Europar Batasuneko Ecolabel ziurtagiria eman dio Melida Ostatuari eta beste zazpi enpresari.\nEcolabel Europako Etiketa Ekologikoaz gain, Melida Ostatuak Efizientzia Energetikoko Ziurtagiria, Kalitate Turistikoko SICTED Sistemaren diploma eta Informazioaren eta Komunikazioaren Teknologien (IKT) erabileran praktika onak bultzatzeagatik beste ziurtagiri bat eskuratu ditu.\nMelida Ostatua Ecolabel Europako Etiketa Ekologikoa lortzen duen estatu osoko lehenengo establezimendua da bere kategorian. Europar Batasunak sortutako ziurtagiri ofizial honen helburua ingurumena errespetatzen duten produktu eta zerbitzuen komertzializazioa bultzatzea da.\nHorretarako, ingurumenari egiten zaion eragina murrizteko konpromiso eta praktika multzoa barne duen ingurumen politikak ezarri ditu ostatuak. Horrela, neurri ezberdinak hartu dira energiaren, uraren eta oinarrizko elementuen kontsumoa murrizteko.\nGainera, hondakinak kudeatzeko sistema berezia ezarri da horiek murrizteko, birziklatzeko eta berrerabiltzeko. Ingurumenarentzat egokiagoak diren produktuak erostea lehenesten duen erosketa politika ere txertatu du ostatuak, batez ere, Ecolabel etiketa dutenei begira, hala nola, garbitzeko produktuak, txanpuak, gelak, papera, eta abar.\nEra berean, Melida Ostatuan kontsumitzen den argindarra %100ean iturri berriztagarrietatik dator, Goiener kooperatiba sozialaren eskutik.


Milaka atxilotu «Extinction Rebellion» desobedientziazko ekintza globalean | Mundo | Naiz\nMilaka atxilotu «Extinction Rebellion» desobedientziazko ekintza globalean\nKlima larrialdiaren aurrean desobedientzia kanpaina globala garatzen ari da. Hitz hiperboliko eta ekintza probokatzaileekin eztabaidaren markoa aldatzen ari da. Beste ondorio bat ere ekarri du: errepresioa. Milaka dira atxilotuak munduan, Londresen bakarrik 1.300.\nMikel Zubimendi|12/10/2019 Actualizada:\nSendagileak protestan Londreseko Trafalgar Square plazan, kutsadurak eragindako hildakoak gogoratzen dituzten oinetakoak aurrean dituztela. (Daniel LEAL-OLIVAS | AFP)\nAireportuak hartu, herrialde osoko trafikoa oztopatu, arrain merkatu nagusiak okupatu, ibaiak odol faltsuarekin tindatu, larrialdi klimatikoaren inguruko berriak behar besteko larritasunarekin ematen ez dituztelako komunikabide publikoak blokeatu, kanpaldiak, yoga saioak… mota guztietako ekintzak izan asteon munduko 60 hiritan –bereziki herrialde anglosaxoietan–. Gobernuak larrialdi klimatikoaren aurrean erabaki larriak hartzera eta ekintza erradikalak indarrean jartzera behartzea izan da ‘Extinction Rebellion’ ekimenaren helburua.\nEspero zitekeen bezala, han eta hemen, batzuk alde eta beste batzuk kontra azaldu dira –oso kontra ere, ekintzaileak «zarakar» hutsa zirela esan zuen Boris Jonhson kasuko–. Desobedientzia kanpaina hori irreala eta disruptiboa delakoan kritikatu dute, baina begien bistakoa da erabiltzen dituzten taktikek publikoa eta politikariak klima larrialdiaren ispiluaren aurrean jarri dituztela, jarrera bat hartzera bultzatuz.\nEkintzok ere beste ondorio bat ekarri dute: errepresioa. Erresuma Batuan bakarrik, egunotan egin diren ekintzetan 1.300 pertsona atxilotu dituela azaldu zuen atzo Londresko Metropoliko Poliziak. Mundu mailan egin diren atxiloketen kopuru zehatza ez da ezagutzen, baina jasotako informazio sakabanatuak ikusita, bost milatik gora izan daitezkeela esan daiteke huts egiteko beldurrik gabe. Atxilotu gehienak isun galantekin atera dira epaitegietatik, baina atzo Billigsgate arrain merkatuan, Londreseko handiena, egindako ekintza ikusgarrian atxilotutako beste 28 lagunek erakutsi bezala, ez dute lortu desobedientzia kanpaina hau gelditzea.\nEztabaidaren markoa aldatu\nDesobedientzia kanpaina orok sorrarazitako kaosaren neurria, maiztasuna eta helburuak ondo pentsatu behar ditu. Ondo antolatuta egon eta berritzailea izan behar du mugimendu sozial erradikal orok, eta jendearen begiak ireki behar ditu planteatzen den arazoaren aurrean. Gero ekintza zehatz hau edo hura gehiago edo gutxiago gustatu daiteke, bati politika berriaren paradigma irudituko zaio, eta, agian, beste bati, inauteri bateko parodia. Baina hor datza ere, maila batean, horrelako kanpainen arrakastaren giltza.\n‘Extinction Rebellion’ ekimenak hiru helburu finkatu ditu: klima krisiaren larrialdiaren tamainaren berri ematea, 2025. urterako karbono isurketa zerora jaistea eta aldaketok gainbegiratu eta zainduko dituen Batzar Herritarra sortzea. Macron frantziar presidenteak, adibidez, onartu du azken puntu hori. Helburu gauzagaitzak direla? Eta? Helburua politikariak eta enpresaburu boteretsuak probokatzea eta aztoratzea da, lehen pentsaezina zena posible denaren urrutiko zerumuga bilakatu dadin.\nDuela urtebete hasitako kanpainak, Greta Thunberg ikono duena, eztabaidaren markoa aldatu du. Inkesten arabera, britainiarren %78k uste dute planeta «hondamendira» doala «zuzen-zuzen», eta pertzepzio hori ikaragarri hazi da azken urtean. Horretan zeresan handia izan dute, zalantzarik ez, klimaren aldeko ekintzaileek.


CAN: Eta hemen ez da ezer gertatu. Nafarroako Kutxaren hazkunde eta galeraren kronika — Manu Robles Arangiz Fundazioa\nNafarroako Kutxaren desagerpena azken urteetako gertakari historikorik garrantzitsuena izan da. Ez da izan titulu hori jaso zezaketen beste gertakaririk falta ez zelako. Yolanda Barcinaren agintaldi tirabiratsua gorabehera politikoez josita egon da, eta bazen non aukeratu. Halere, ez dago CANen desagerpenari itzal egin diezaiokeen beste ezer. Azken batean, Nafarroako gizartean irmo errotutako 92 urteko erakunde baten galera ez luke inoiz oharkabean pasa behar. Paradoxikoki hori egiten ahalegindu dira denbora luzez UPNko eta PSNko ordezkari politiko nagusiak.\nJoxerra Senar, CAN: eta hemen ez da ezer gertatu. Nafarroako Kutxaren hazkunde eta galeraren kronika, Pamiela eta Manu Robles-Arangiz fundazioa.\nHasieran isiltasunarekin eta gero kezko hesiekin beste aldera begiratu nahi izan dute, ez diezaien inork bada ez bada ere zuzenean galdekatu euren erantzukizun zuzenaz. Urtetan aurrezki kutxak Nafarroako ekonomian duen garrantzia goraipatu duten agintariek bat-batean normaltasunez hartu dute bere desagerpena. Bigarren mailako zerbait balitz bezala. Nafarroako Diputazioak 1921ean sortutako erakunde batek Caixabanken eskuetan amaitzea bere horretan ona izan beharko lukeen bezala. Nafarroako gizarte osoarena izan behar lukeen erakunde baten erabaki ahalmena lurraldetik kanpo ateratzea zori onekoa balitz bezala. Ez al da bada zorte onekoa Espainiako finantza krisiaren erdian erakunde sendo eta handi baten eskuetan amaitzea?\nUPNko eta PSNko agintariek presa dute. Nafarroako Kutxaren desagerpenaren atala zuri gelditzea nahi dute. Laster pasa nahi dute orrialdea eta herritarren arreta eguneroko agenda mediatikoaren beste ataletan iltzatuta geratu dadila. Bada ez bada ere. Nafarroako Kutxa historia da. Hobe da iraganaz ahaztea. Eta hemen ez da ezer gertatu.\nAlferrik. Azken bi urteetan amnesia kolektiboaren aurka borrokatu dute gizarte eragileek. Ekimena batez ere Kontuz elkarteak hartu du, eta bere ikerketek balio izan dute Nafarroako Kutxaren galeraren kontakizunaren liburua edukiz betetzen hasteko. Hari horretatik tiraka hasi da korapiloa askatzen, eta herritarrek ordura arte ezezaguna zitzaien datu ugariren berri izan dute. Liburu honek ere bere ekarpena egin nahi du zentzu horretan, eta azaldu zerk eraman zuen Nafarroako Kutxa bere galbidera.\nEuskalerria Irratiak Joxerra Senarri egindako elkarrizketa:


Inicio>>Noticias 300 etorkini ustez egindako iruzurra ikertzen ari dira Bizkaian\n2007 eta 2011 artean 300 etorkini baino gehiagori ustez egindako iruzur bat ikertzen ari da Bilboko Instrukzio Epaitegia. Bizkaiko SOS Arrazakeriak atzo jakinarazi zuenez, gutxienez 11 prozedura daude zabalik soilik Bizkaian, paperak lortu nahi zituzten kanpotarrei gezurrezko izapideak egitearen truke dirua kobratu zietelakoan. Atzerritarren Espainiako Legeak immigranteak «babesik gabe» uzten dituela baliatzea leporatu die salatuei SOS Arrazakeriak.\nPaperik gabeko etorkinei egin zieten ustezko iruzurra, gizarte errotzearen bidez euren egoera erregularizatzeko asmotan zeudenean. Immigranteek aholkularitza edo abokatu bulego batzuetara jotzen zuten; han, lanpostu bat lortzea hitzematen zieten, eta lan kontratuaren bidez hemen bizitzeko eta lan egiteko baimena kudeatu ahal izango zutela ere esaten zieten. Gestio eta tramiteen truke 1.000 eta 2.000 euro artean eskatzen zieten kanpotarrei.\nBaina agindutako lan kontratuak faltsuak ziren. Espainiako Gobernuak Bilbon duen azpiordezkaritzan kudeatzen dira dokumentuok, baina handik atzera botatzen zituzten, kontratuan ageri ziren enpresak ez zirelako existitzen, edota enpresa txikiak izanik ez zeukatelako kontratazioak egiteko gaitasunik; maiz, paperetan agertzen ziren enpresek ere ez zekiten kontratuotan haien izena erabiltzen ari zirenik.\nEtorkinek kontuak eskatzen zituztenean, beste gezurren bat esaten zieten —administrazioaren hutsa zela, edo helegitea jarriko zutela—, edo mehatxu egiten zieten, paperik gabe zeudela gogora ekarriz. «Egoera irregularrean dauden pertsonak ahul eta prekario bihurtzen ditu Atzerritarren Legeak, eta abokatu, aholkulari edo enpresaburu horiek horretaz aprobetxatu dira», salatu du SOS Arrazakeriako kide Brigida Ridruejok.\nSalaketa jarri duten gehienak gizonezkoak dira, euretako asko Senegalgoak dira, baina badaude Magreb ingurukoak eta Latinoamerikako batzuk ere ustezko iruzurra jasandakoen artean. Carlos Lorenzo abokatua kanpotarron «premia larriaz» mintzatu da: «Ez dituzte legeak ezagutzen, eta batzuetan hizkuntzak ere ez; errazagoa da horrelako egoera desesperatuan daudenak manipulatzea eta engainatzea».\nEusko Jaurlaritzak Heldu zerbitzua eta etorkinentzako beste zenbait aholkularitza publiko kendu izanak egoera okertu duela ohartarazi dute SOS Arrazakeriako kideek. «Helduren hutsunearen ondorioz, egoera irregularrean daudenek ez daukate erreferentzia punturik, ezin dituzte eskaintzak erkatu, eta gehiegikeriei bide ematen zaie», esan du Ridruejok.\nAlonsok erantsi du etorkinen babesgabetasuna, sozialaz gain, instituzionala ere badela. Haren ustez, erakundeek ez dituzte halako iruzurrak saihesten: «Administrazio polizialean eta judizialean badakite horrelakoak gertatzen direla, zigorrak ere badaude, baina ez dute ezer egiten etorkinak ohartarazteko».\n2008an zigortutako abokatu bat ikertzen ari dira 9 kasutan\nEtorkinei iruzur egiteagatik zigortu eta hilabete gutxira atxilotu zuten, inhabilitatuta zegoenean\nM. A. L. Bilbo\nEz da lehen aldia. Paperik ez edukitzeak immigranteak ahul egiten dituela badakite, eta, horretaz aprobetxatuta, dirua ateratzen saiatzen dira. Behin eta berriro. Izatez, Bilboko Instrukzio Epaitegian zabalik dauden 11 prozesuetako bederatzitan, etorkinei iruzur egiteagatik zigortuta egon den abokatu bat ikertzen ari dira. SOS Arrazakeriak gogora ekarri du kasua: 2005ean 40 lagun ingururi egin zien iruzurra, dozena erdi bat enpresaren bidez kontratu faltsuak eginez.\n2008ko maiatzean zigortu zuten: bi urteko espetxea, 4.680 euroko isuna, bi urteko inhabilitazioa, eta 30.740 euroko kalte-ordaina. Halere, abokatua ez zen kartzelara joan, aurrekaririk ez zuelako; zuzenbidean jarduteko inhabilituta zegoela atxilotu zuten 2008ko irailean.\nSei hilabete eta hiru urte arteko espetxe zigorra dakar horrelako iruzurrak. Baina, Carlos Alonso abokatuaren arabera, delitu bera berriz egitea astungarria litzateke salatutako abokatuarentzat, epaitegiak zigortuko balu. Bizkaiko Abokatuen Bazkunak ere haren aurkako salaketan parte hartu du.\nEz da lehen aldia abokatu bati etorkinei iruzur egitea egotzi zaiona, baina antzeko salaketetatik errugabe jotakoak ere izan dira. 2007an zeresan a eman zuen Bilboko beste abokatu bat ehun immigrante engainatzeaz errugabetu izanak; «etorkinen kontraesanengatik» absolbitu zuten». SOS Arrazakeriak ez ezik, fiskalak ere frogatutzat jo zuen iruzurra.\nDena den, Alonsok uste du oraingoan ez dela zaila izango delitua frogatzea, dokumentazioa badaukatelako, eta horren truke ustezko iruzurgileek dirua jaso zutela egiaztatzeko modua ere badagoelako.\nEdonola ere, gaineratu du prozedurak hain luze jotzeak ez duela laguntzen. Lehenengo kasuak 2008an agertu ziren, eta oraindik diligentzien fasean daude, hau da, ikertzen. «Horrek zigorgabetasun sentipena eragin dezake ustezko iruzurgileengan». Gainera, salaketek aurrera egiten ez dutela antzemateak eragina du, sarritan, etorkinengan: «Pentsa dezakete ustezko iruzurgileak zuzen dabiltzala, ez direla legez kanpoko ezer egiten ari».


"Euskal Alien Nazioa" ihes-gela abiatu du Euskararen Etxeak — Gaztezulo\n"Euskal Alien Nazioa" ihes-gela abiatu du Euskararen Etxeak\n"Euskal Alien Nazioa" ihes-gela abiatu du Euskararen Etxeak Bilbon kokatzen den Euskararen Etxeko Euskararen Interpretazio Zentroan ihes-gela bat sortu dute "Euskal Alien Nazioa" deitutako. Aproposa da benetan, egun guztiak berdinak diruditen honetan, esperientzia berriak bilatzeko gogoz daudenentzat. https://www.gaztezulo.eus/albisteak/euskal-alien-nazioa-ihes-gela-abiatu-du-euskararen-etxeak https://www.gaztezulo.eus/albisteak/euskal-alien-nazioa-ihes-gela-abiatu-du-euskararen-etxeak/@@download/image/logo_albiste.jpg\nBilbon kokatzen den Euskararen Etxeko Euskararen Interpretazio Zentroan ihes-gela bat sortu dute "Euskal Alien Nazioa" deitutako. Aproposa da benetan, egun guztiak berdinak diruditen honetan, esperientzia berriak bilatzeko gogoz daudenentzat.\nParte-hartzaileek euskarari lotuta zientzia fikziozko misterioa askatu beharko dute aretotik atera ahal izateko. Hona hemen istorioaren testuingurua:\n2155. urtean gaude. Estralurtarrak Euskal Herrira iritsi berri dira euskararekiko mirespenak itsututa. Beraien espazio-ontzia Euskal Herriko txoko guztietatik ikus daiteke. Beraien helburua argia da: euskara hartu eta beraien bizilekura eraman.\nIstorioak gogoa piztu badizu jakin otsailaren 8tik erreserbak egiteko aukera dagoela. Iraupena ordubetekoa izango da eta Euskararen Etxean, Bilbon, gauzatuko da. Gehienezko jokalari kopurua lau pertsonako izango da eta 13 urtetik gorakoak izan beharko dute. Taldean gutxienez adin nagusiko batek egon beharko du.\nAipatu doakoa dela eta ostegun, ostiral eta larunbat arratsaldeetan gauzatuko direla. Honako hauek ordutegiak:\n1. txanda: 16:15-17:15\n2. txanda: 17:45-18:45\nEkimenari buruzko informazio guztia euskararenetxea.eus webgunean aurkituko duzu. Aipatu, Interpretazio Zentroa astelehenetik larunbatera ere bisitatu daitekeela eta bertan euskarari buruzko erakusketa iraunkorra dagoela. Hala ere, horretaz gain, aurten bestelako ekimenak abiatuko dira, tartean aipatu dugun ihes-gela. Otsailaren 8an eman zitzaion hasiera eta urte amaierara arte egongo da. Beste ekimenak zehazten joango dira, beraz adi!


270 Loteria eta apustu jakin batzuetako sarien gaineko karga berezia. Urteko laburpena - Ogasuna\n270 Loteria eta apustu jakin batzuetako sarien gaineko karga berezia. Urteko laburpena/\nAtxikitzera eta konturako sarrera egitera behartuta dauden eta ekitaldiaren barruan karga bereziari lotutako sarietako bat ordaindu duten subjektu pasiboak.\nAitorpenaren urtean ordaindutako sariak eta atxikitako zenbatekoak aitortzen dira. Eredu horretan 230 ereduan urtean zehar aitortutako errentak erlazionatzen dira.\nInternet: Gipuzkoataritik fitxategia Internet bidez transmitituz. Fitxategiak 668/2014 Foru Aginduko II. eranskinean agertzen diren diseinu logikoak bete behar ditu.\nPDF artxibo hau, inprimatuta, ez da nahikoa aitorpena aurkezteko.\n270 eredua (PDF)\n668/2014 Foru Agindua, abenduaren 17koa, 270 eredua onartu («Atxikipenak eta konturako sarrerak. Loteria eta apustu jakin batzuetatik eratorritako sarien gaineko karga berezia. Urteko laburpena») eta hori aurkezteko baldintzak eta prozedura ezartzen dituena.(PDF)\n3/2014 Foru Araua, urtarrilaren 17koa, Gipuzkoako Lurralde Historikoko Pertsona Fisikoen Errentaren gaineko Zergarena.(PDF)\n2/2014 Foru Araua, urtarrilaren 17koa, Gipuzkoako Lurralde Historikoko Sozietateen gaineko Zergarena.